text:
U14 dreingir steypavinnarar
Hini liðini27-08-2016 - Helgi Nielsen
U14 dreingir, steypafinalan: B71 – HB 1-10
Hóast sandoyingar løgdu seg á odda tíðliga í dystinum, so livdu okkara upp til favoritleiklutin og vunnu finaluna trygt.
Tey blá/gulu vóru sera væl umboðaði á áskoðaraplássunum og stuðlaðu sínum dreingjum væl frá byrjan, meðan reyð/svørtu viðhaldsfólkini vóru heldur sein á veg, men teirra stuðul manglaði heldur ikki, so har var lívligt uttanfyri vøllin.
HB vóru sum sagt greiðir favorittar undan dystinum, men tað løgdu sandoyingar líka í. Teir byrjaðu dystin væl og spældu fult upp móti okkara fyrstu løtuna. Í 5. minutti gerst kviki Kristian Krog Hentze hjá B71 leysur móti málinum hjá HB. Hann verður krøktur, og dómarin dømir brotsspark. Tað setti sami Kristian trygt í netið til 1-0 til B71.
Okkara fullu tó ikki í fátt, men hildu fast í spæliætlanini. Teir eru sera tryggir á bóltinum og spældu hann væl ímillum sín. HB'ararnir komu til nógvar møguleikar, men inn vildi bólturin ikki. Fleiri horna endaðu á stongini, og fleiri skot vóru móti B71 málinum, men tað gekk illa at fáa bóltin í málið.
Í 26. minutti fingu okkara endiliga hol á, tá dagsins maður - Leivur Fossdal Guttesen - trekti seg leysan í vinstru síðu og smekkaði bóltin í málið til 1-1. Nú kom hol á, og so steðgaði tað ikki aftur. Nakrar minuttir seinni var sami Leivur aftur á rætta staðnum og setti bóltin í málið til 1-2, sum eisini gjørdist hálvleiksstøðan.
Seinni hálvleikur var ikki meira enn byrjaður, tá Elias við góðum skoti úr høgru síðu setir bóltin í málið til 1-3. 5 minuttir seinni verður ein góður bóltur sendur niðan gjøgnum miðjuna til Leiv sum rennur seg frían og setir bóltin trygt í netið til 1-4 til HB. Nakrar minuttir seinni er tað Samuel sum skorar trygt til 1-5.
Hóast stutt varð millum málini, fullu sandoyingar ikki í fátt. Teir komu tó ikki til nakran serligan møguleika, tí okkara høvdu fult tamarhald á øllum. Í 51. minutti hava okkara horna, sum kemur væl innfyri og rakar ein B71'ara í ryggin og í málið til 1-6. Í 57. og 64. minutti skorar Leivur sítt 4. og 5. mál í dystinum, so støðan nú var 1-8.
Nakað fyri dystarlok fáa vit fríspark miðskeiðis á hálvuni hjá B71. Tað setur Ari við sera góðum skoti dygst úti við stongina í málið til 1-9. Minuttin aftaná er aftur fríspark til HB í nøkunlunda somu støðu, og hesaferð er tað Baldur, sum setir bóltin í málið til 1-10, sum eisini gjørdist endaliga úrslitið.
Við hasum siffrunum er eingin ivi um, at rætta liðið vann, men sandoyingar skulu hava rós fyri at hava stríðst til tað seinasta. HB liðið spældi sera væl, og har eru ivaleyst fleiri, sum hava eina ljósa fótbóltsframtíð fyri sær, og sum vit koma at síggja meira til. Hetta er 4. árið á rað, at HB vinnur Cadbury steypið.
Hjartaliga tillukku við steypinum dreingir og venjarar, og tillukku til B71 við silvurinum.
KOYR Á, HB!!!
HAGTØLINI
U14 dreingir, steypafinalan: leygardagin 27. august 2016 kl. 10.00 á Tórsvølli:
B71 – HB 1-10 (1-2)
1-0 Kristian Krog Hentze 6’
1-1 Leivur Fossdal Guttesen 26’
1-2 Leivur Fossdal Guttesen 30’
1-3 Elias Ellefsen á Skipagøtu 35'
1-4 Leivur Fossdal Guttesen 40’
1-5 Samuel Johansen Chukwudi 44'
1-6 Sjálvmál 51'
1-7 Leivur Fossdal Guttesen 57’
1-8 Leivur Fossdal Guttesen 64’
1-9 Ari Arge 67'
1-10 Baldur Gillason 68'
Liðið: Pauli Mittún – Ari Arge, Ovi Lútzen (liðsk.), Tórur F. Joensen, Samuel Johansen Chukwudi, Brian Slyne, Elias Ellefsen á Skipagøtu, Leivur Fossdal Guttesen
Eykaleikarar: Dánjal Suma Poulsen, Dánjal Nolsøe Leifsson, Baldur Gillason og Ási Dam (Frí útskifting er hjá U14 dreingjum).
Gult kort: -
Dagsins maður: Leivur Fossdal Guttesen
Á beinkinum: Rasmus Nolsøe, Leif Olsen, Rói Joensen og Milan Cimburovic.
Dómari: -
Hjálpardómarar: -
4. dómari: -
Myndir: Rakul Hansen


c: text/html

text:
Á hesi síðu verður greitt frá um Landgrunnin og um streym og hita á Landgrunninum.
Landgrunnurin
Tann grynsti parturin av føroyskum sjóøki er tann føroyski landgrunnurin ella bara Landgrunnurin, sum hann vanliga verður nevndur. Landgrunnurin líkist í skapi nógv einum tríkanti við einum horni suðureftir (Mynd 1). Innast við land er Landgrunnurin hampuliga flatur; men longri úti verður botnurin brattari. Ofta verður Landgrunnurin roknaður at enda við 200 metra dýpi, og nógvastaðni er tað umleið á hesum dýpi, at botnurin skiftir til at vera brattari.
Talva 1. Talvan niðanfyri vísir víddina millum tvær dýpdarlinjur á Landgrunninum.
Streymur
Inni á Landgrunninum er harður streymur, ið stavar frá sjóvarfallinum. Sjóvarfall stendst av at máni og sól við síni atdráttarmegi toga í sjógvin, samstundis sum jørðin melur um seg sjálva. Hetta ger, at ein sjóvarfallsalda melur í heimshøvunum. Hendan aldan ger, at flóð og fjøra síggjast, har aldan nertir við land. Vinstrumegin á Mynd 2 sæst, at við Føroyar kemur ein sjóvarfallsalda inn vestaneftir og fer síðan fram við Landgrunninum. Myndin vísir, hvussu nógvar tímar flóðin er seinkað ymsastaðni kring Føroyar í mun til tá mánin er í ein beinan sunnan (linjurnar ganga ígjøgnum støð við somu seinking). Tann harði streymurin úti á Landgrunninum kemur helst av, at oyggjarnar og tey grunnu økini darva sjóvarfallsalduni. Í staðin gongur tað harða rákið heldur fram við dýpdarlinjunum á Landgrunninum enn út og inn á Landgrunnin.
Inni á og serliga í ávísum opnum firðum og sundum er tó eisini harður streymur og stavar hann frá, at hæddarmunur er á vatnskorpuni frá einum enda á t.d. einum firði í mun til hin endan. Hesin hæddarmunur kann stava frá at tíðin fyri flóð ikki er eins í báðum endum (t.d. Vestmannasund) ella at munurin millum flóð og fjøru (Mynd 2. høgrumegin) ikki er eins í báðum endum (t.d. Leirvíksfjørður). Mynd 2, høgrumegin, vísir hæddarmunin (í cm) ímillum flóð og fjøru ymsastaðni í miðalhørðum streymi. Mynd 2 er grundað á mátingar hjá Havstovuni og á telduútrokningar, sum Knud Simonsen hevur gjørt.
Um vit síggja burtur frá sjóvarfallinum, er eitt javnt rák eftir á Landgrunninum. Hetta rák hevur helst uppruna í tveimum kreftum. Annað er, at sjóvarfall, ið rekur inn og út av eini helling, skapar eitt rák, ið gongur sama veg sum klokkan. Hin kraftin er havstreymarnir uttan fyri Landgrunnin. Hesir ganga eisini fyri ein part við klokkuni kring Landgrunnin (sí Opið hav) og hála tí sjógvin á Landgrunninum við sær.
Hiti
Tann harði streymurin á Landgrunninum blandar sjógvin sera væl og ger, at hitin í sjónum ofta er nærum eins allastaðni innan fyri uml. 100m dýpi (Mynd 3) og eisini úr vatnskorpuni og niður á botn. Mynd 3 vísir hitamátingar í 2006 (miðal fyri hvønn dag) á 5 ymiskum støðum tætt við land. Havstovan hevur síðan 1991 mátað hitan við Oyrargjógv og síðan 2002 eisini við Lívfiskastøðina í Skopun. Í samband við eina verkætlan vóru hitamátarar í 2005 eisini lagdir út við Mykines, Eiðsvík og Sumba. Myndin vísir, at serliga norðari og innari parturin av Landgrunninum er væl blandaður, meðan stór sveiggj eru í hitanum út fyri Sumba og partvís við Mykines. Landgrunnssjógvurin er kaldastur í februar/mars og heitastur í august/septembur. Útvið 4 °C eru á muni millum summar og vetur. Hesi seinnu árini eru fleiri hitamet sett á Landgrunninum.
Av tí at lutfallsliga lítið av sjógvi er inni á Landgrunninum (tí tað er so grunt), og av tí at hesin sjógvur heldur sær leingi á grunninum, verður sjógvurin um veturin køldur meiri enn sjógvurin úti á djúpum. Tí er ein hitamunur millum sjógvin inni á og úti á (Mynd 4), sum vanliga er um 1°C, men sum tíðliga um várið kann vera meiri enn 2 °C. Um summarið hitast sjógvurin á Landgrunninum eisini skjótari enn sjógvurin uttanfyri, men av tí at streymurin úti á er rættiliga veikur, skapast eitt tunt (vanliga 20 – 50 m) vatnskorpulag, ið hitast nærum líka skjótt sum sjógvurin á Landgrunninum. Tí sæst hitamunurin næstan alt árið; einans um heystið, tá veður og vindur blanda sjógvin, sæst lítil og eingin munur.
Mynd 1. Tá sjóvarfallsstreymurin er drigin frá, er eitt javnari rák eftir inni á Landgrunninum. Teir grønu ringarnir visa støð, har vit hava mátað streym í long tíðarskeið, og teir bláu pílarnir vísa tann javna streymin.
Mynd 2. Vinstrumegin sæst, hvussu nógvar tímar flóðin er seinkað ymsastaðni kring Føroyar í mun til tá mánin er í ein beinan sunnan. Linjurnar ganga ígjøgnum støð við somu seinking. Høgra myndin vísir hæddarmunin (í cm) ímillum flóð og fjøru ymsastaðni í miðalhørðum streymi. Myndin er grundað á mátingar hjá Havstovuni og á telduútrokningar, sum Knud Simonsen hevur gjørt.
Mynd 3. Hitamátingar í 2006 (miðal fyri hvønn dag) á 5 ymiskum støðum tætt við land.
Mynd 4. Satellitmynd, ið vísir hitan í vatnskorpuni tann 18. apríl 2003. Grønir litir eru um 8°C, meðan gulir litir eru um 9°C og heitari (reyðgulir litir). Hvíta linjan um Landgrunnin og Føroyabanka er 200m dýpdarlinjan, meðan hvítu økini niðast í høgra horni eru skýggj (Myndin er lænt við vælvild frá Dr. Peter Miller, Plymouth Marine Laboratory).

robotstxt: allowed

filter: keep


text:
Sum vinnukundi fært tú m.a. ráðgeving um hesi evni:
- Hvussu tú á bestan hátt samansetir fígging til ymisk endamál
- Hvussu tú skipar peningarensl, váðastýring og gjaldføri
- Vit greina váðan og bjóða loysnir, ið gera tín handil við útheimin tryggari
- Gjaldsmøguleikar – tænastur og loysnir til gjaldingar í gerandisdegnum
- Ættarliðsskifti – Tryggjar tín privatbúskap og búskaparviðurskiftini í virki tínum í sambandi við ættarliðsskifti og eigaraskifti
Fíggjarligt samstarv
Ráðgeving
Í BankNordik fært tú ein ráðgeva, sum nágreiniliga setur seg inn í tíni viðurskifti, og vit laga altíð ráðgeving og fígging eftir tínum tørvi. Okkara tænastur og ráðgeving byggja á drúgvar royndir og kunnleika til ymsu vinnugreinarnar. Millum kundar okkara teljast bæði smærri fyritøkur, ið virka á føroyska marknaðinum, og føroysk virki, ið hava allan heimin sum sítt virkisøki. Les meira um ráðgeving í BankNordik.
Fyrsti fundurin
Tá tú gerst vinnukundi í BankNordik, byrja vit samstarvið við einum fundi. Endamálið er at fáa eitt gott innlit í títt virki, soleiðis at framtíðar samstarv okkara byrjar á góðum og greiðum grundarlag. Sum fyrireiking til fyrsta fundin heita vit tí á teg um at svara nøkrum spurningum, soleiðis at samstarv okkara fær eina góða byrjan. Les meira um fyrsta fundin her.
- Ring til 330 300
- Skriva til vinna@banknordik.fo
- Finn vinnuráðgeva
Set teg í samband við okkum
Mán - frí: 9.30-16.00
Hósdag: 9.30-18.00
Ring til okkara á 330 330 ella skriva til info@banknordik.fo


text:
Herfyri kunngjørdi Disney-felagsskapurin, at hann var farin undir fyrirekingar til sína egnu heimsumfatandi stroymi-tænastunu á netinum í stíl við Netflix og líknandi.
Frammanundan fráboðanini var illgruni um, at Disney var farið í holt við slíka nettænastu, tí avtalur um filmar og røðir hjá Disney ikki blivu longdar við aðrar rásir. Og sambært Disney verður hendan so klár komandi ár.
Í dag almannakunngjørdi Disney, at tað er farið undir veruligar samráðingar við 21st Century Fox um at keypa stórar partar av fyritøkuni. Talan er um Fox Broadcasting sjónvarps- og útvarpsstøðir, Fox News, Fox Business, FS1, FS2 og Big Ten Network. Uppleggið til kostnað er 52,4 milliardir dollarar, ella tað, sum svarar til 332 milliardir krónur. Nógv av tí, sum 21st Century Fox undirdeildirnar framleiða, og sum Disney altso ætlar sær at keypa, kann brúkast á komandi stroymitænastuni hjá stóra undirhaldsrisanum.
Fráboðanin hjá Disney kann lesast HER


text:
10. juni 1993Nr. 132
Løgtingslóg um fyrisitingarlóg
Kap. 1.
Lógarøki
§ 1. Lógin er galdandi fyri allar partar av almennu fyrisitingini undir heimastýrinum.
Stk. 2. Lógin er eisini galdandi fyri interkommunalar felagsskapir.
Stk. 3. Landsstýrið kann áseta, at lógin heilt ella fyri ein part skal verða galdandi fyri nærri ásett feløg, stovnar, felagsskapir v.m., ið ikki kunnu roknast við til almennu fyrisitingina. Hetta er tó bert galdandi um so er, at útreiðslurnar av teirra virksemi í høvuðsheitunum verða rindaðar av landi ella kommunu, ella í tann mun tey við ella við heimild í lóg hava fingið heimild til at taka avgerð vegna land ella kommunu. Landsstýrið kann áseta nærri reglur um varðveitslu av skjølum v.m. og um tagnarskyldu.
§ 2. Lógin er galdandi fyri viðgerðina av málum, har ein fyrisitingarmyndugleiki hevur ella fer at taka avgerð.
Stk. 2. Ásetingarnar í kapittli 2 um ógegni eru eisini galdandi fyri viðgerðina av málum um gerð av sáttmálum ella líknandi eginrættarligum gerðum.
Stk. 3. Ásetingarnar í kapittli 8 eru galdandi fyri alt virksemi innan almennu fyrisitingina.
Stk. 4. Landsstýrið kann áseta reglur um, at lógarinnar ásetingar annars, heilt ella fyri ein part skulu verða galdandi fyri annað fyrisitingarvirksemi, enn nevnt í stk. 1.
Kap. 2.
Ógegni
§ 3. Persónur, sum virkar innan almennu fyrisitingina, er ógegnigur um so er, at
1) viðkomandi sjálvur hevur ein serstakan persónligan ella fíggjarligan áhuga í úrslitinum av málinum, ella umboðar ella fyrr í sama máli hevur umboðað onkran, ið hevur ein sovorðnan áhuga,
2) hjúnarfelagin hjá viðkomandi, skyld ella svágd í stígandi ella fallandi linju ella síðulinjuni so nær sum børn hjá systkjum, ella onnur nærskyld hava ein serstakan persónligan ella fíggjarligan áhuga í úrslitinum av málinum ella umboðar onkran, ið hevur ein slíkan áhuga,
3) viðkomandi er við í leiðsluni ella á annan hátt hevur nært tilknýti til eitt felag, ein felagsskap ella annan privatan løgfrøðiligan persón, ið hevur ein serstakan áhuga í úrslitinum av málinum,
4) málið viðvíkur kæru um ella innan av eftiransingar- ella eftirlitsvirksemi mótvegis einum øðrum almennum myndugleika, og viðkomandi fyrr hevur verið við í tí avgerðini ella til at fremja ta atgerð, sum málið viðvíkur, ella
5) tað annars eru viðurskifti, sum kunnu hugsast at vekja iva um, at viðkomandi heldur við einum av pørtunum.
Stk. 2. Persónur er tó ikki ógegnigur, um tað má metast, at áhugamál hansara eru soleiðis háttað ella so veik, ella at málið ella virksemi hansara í samband við viðgerðina av málinum, er soleiðis háttað, at eingin vandi má metast at vera fyri, at avgerðin í málinum kann fara at verða ávirkað av óviðkomandi fyriliti.
Stk. 3. Hann, sum er ógegnigur í einum máli, má ikki taka avgerð, vera við til at taka avgerð ella á annan hátt vera við í viðgerðini av málinum.
§ 4. Ásetingarnar í § 3 eru ikki galdandi, um tað verður ógjørligt ella fer at viðføra stórar trupulleikar ella ivingarsemi at lata ein annan koma í hansara stað undir viðgerðini av málinum.
Stk. 2. Fyri limir í einum kollegialum fyrisitingarmyndugleika eru ásetingarnar í § 3 galdandi hóast varamaður ikki kann verða boðaður. Ásetingin er tó ikki galdandi, um so er, at myndugleikin ikki verður viðtøkuførur, ella um tað við atliti til samansetingina av myndugleikanum hevði givið orsøk til stóran iva, um so var, at limurin ikki kundi tikið lut í viðgerðini av málinum, og viðgerðin ikki kann verða útsett uttan stóran skaða fyri almenn ella privat áhugamál.
Stk. 3. Tá ein kollegialur myndugleiki velur limir til starv, kann ein limur hóast ásetingarnar í § 3 taka lut, sjálvt um limurin er skotin upp. Ásetingarnar í § 3 eru ikki galdandi fyri bý- ella bygdarráð, tá avgerð verður tikin um samsýning v.m. til limir.
§ 5. Landsstýrið kann fyri ávís økir gera reglur sum nærri áseta, hvat ásetingarnar í §§ 3 og 4 fevna um.
§ 6. Hann, sum er kunnigur við, at tað fyrri hann eru viðurskifti, sum eru nevnd í § 3, stk. 1, skal sum skjótast boða yvirmanni sínum innan myndugleikan frá hesum, um ikki tað er eyðsæð, at hesi viðurskifti eru uttan týdning. Limir í einum kollegialum fyrisitingarmyndugleika skulu fráboða til myndugleikan.
Stk. 2. Spurningurin um ein persónur er ógegnigur verður avgjørdur av tí myndugleika, sum er nevndur í stk. 1.
Stk. 3. Viðkomandi kann ikki sjálvur taka lut í viðgerðini av spurninginum um ógegni, jbr. tó § 4, stk. 1 og 2. Hetta er tó ikki galdandi fyri økir, har annað er ásett sambært lóg.
Kap. 3.
Vegleiðing og umboðan v.m.
§ 7. Ein fyrisitingarmyndugleiki skal í tørvandi mun veita vegleiðing og hjálp til persónar, sum venda sær til myndugleikan við spurningum innan málsøkið hjá myndugleikanum.
Stk. 2. Fær ein myndugleiki eina skrivliga áheitan, sum ikki viðvíkir málsøkinum hjá honum, skal áheitanin um gjørligt sendast rætta myndugleika.
§ 8. Hann, sum er partur í einum máli, kann til eina og hvørja tíð, tá málið verður viðgjørt, lata seg umboða av øðrum ella fáa hjálp frá øðrum. Myndugleikin kann tó krevja, at parturin perónliga er við, tá tað er av týdningi fyri avgerðina í málinum.
Stk. 2. Ásetingin í stk. 1, 1. pkt. er ikki galdandi, um so er, at áhugi partanna í at lata seg umboða ella vera hjálptur má metast at eiga at víkja fyri munandi umhugsni fyri almennum ella privatum áhugamálum, ella har annað er ásett við lóg.
Kap. 4.
Skjalainnlit partanna
Rætturin til skjalainnlit
§ 9. Hann, sum er partur í einum máli, har ein fyrisitingarmyndugleiki hevur ella fer at taka avgerð, kann krevja at verða gjørdur kunnigur við skjølini í málinum. Áheitanin skal tilskila tað mál, hvørs skjøl viðkomandi ynskir at verða gjørdur kunnigur við.
Stk. 2. Ásetingar um tagnarskyldu fyri persónar, ið virka í almennari tænastu ella starvi, avmarkar ikki skylduna at geva skjalainnlit sambært hesum kapittli.
Hvat rætturin til skjalainnlit fevnir um
§ 10. Rætturin hjá einum parti til skjalainnlit fevnir við teimum í §§ 12-15 nevndu undantøkum um
1) øll skjøl, sum viðvíkja málinum, herundir makaskjøl av teimum skrivum, sum eru send frá myndugleikanum, tá skrivini mugu haldast av verða komin fram til móttakaran, og
2) innføringar í journalir, skráir og aðrar skrásetingar viðvíkjandi skjølum í avvarðandi máli.
Stk. 2. Hann, sum søkir ella hevur søkt um starv ella um framflytan í hægri starv í almennari tænastu, kann tó bert krevja at verða gjørdur kunnigur við tey skjøl v.m., ið viðvíkja viðurskiftunum hjá viðkomandi sjálvum.
Útsetan av málinum
§ 11. Biður ein partur undir viðgerðini av málinum um skjalainnlit, og henda áheitan sambært lógini skal verða gingin á møti, verður avgerðin í málinum útsett til parturin hevur fingið høvi til at gera seg kunnigan við skjølini.
Stk. 2. Ásetingin í stk. 1 er tó ikki galdandi um so er, at frest fer at viðføra, at farið verður út um lógásetta freist fyri avgerðini í málinum, ella um áhugi partanna í, at avgerðin í málinum verður frest, eigur at víkja fyri avgerandi atliti til almenn ella privat áhugamál, ið tala ímóti eini tílíkari frest.
Undantøka av skjølum
§ 12. Rætturin til skjalainnlit fevnir ikki um innanhýsis arbeiðsskjøl. Innanhýsis arbeiðsskjøl eru
1) skjøl, sum verða gjørd av einum myndugleika til egna nýtslu í viðgerðini av einum máli,
2) brævaskifti millum ymiskar deildir innan fyri sama myndugleika og
3) brævaskifti millum eitt bý- ella býgdarráð og tess nevndir, deildir og aðrar fyrisitingarligar stovnar ella millum hesar stovnar sínámillum.
Stk. 2. Upplýsingar um veruligar umstøður, sum eru av stórum týdningi fyri avgerðina í málinum, og sum bert standa í innanhýsis arbeiðsskjølum, skulu hóast ásetingina í stk. 1 latast í samsvari við reglurnar í hesum kapittli.
§ 13. Rætturin til skjalainnlit fevnir hóast ásetingarnar í § 12 um innanhýsis arbeiðsskjøl, ið eru til skjals í endaligum líki, tá
1) skjølini bert endurgeva innihaldið av endaligu støðutakan myndugleikans viðvíkjandi avgerðini í einum máli,
2) skjølini bert innihalda eina endurgeving av upplýsingum, sum myndugleikin hevur havt skyldu til at skriva upp sambært løgtingslóg um innlit í fyrisitingina, ella
3) skjølini eru sjálvstøðug skjøl, sum eru gjørd av einum myndugleika fyri at fáa til vega prógvandi ella annan samsvarandi greidleika viðvíkjandi teim veruligu umstøðunum í einum máli.
§ 14. Rætturin til skjalainnlit fevnir ikki um:
1) Gerðabøkur hjá landsstýrinum, frásagnir frá fundum millum landsstýrismenn og skjøl, ið verða gjørd av einum myndugleika til nýtslu á sovorðnum fundum.
2) Skjøl, sum verða send øðrum í samband við, at ein myndugleiki hevur skrivarauppgávuna um hendi fyri ein annan myndugleika.
3) Brævaskifti hjá einum myndugleika við serkøn til nýtslu í rættarmálum, ella tá støða skal takast til møguligt rættarmál.
Stk. 2. Upplýsingar viðvíkjandi veruligu umstøðunum í málinum, sum eru av stórum týdningi fyri avgerðina í málinum, og sum bert eru í teimum í stk. 1 nevndu skjølum, skulu hóast ásetingina í stk. 1 verða givnir í samsvari við ásetingarnar í hesum kapitli.
Undantøka av upplýsingum
§ 15. Rætturin til skjalainnlit kann annars avmarkast í tann mun, áhugin hjá partinum í at kunna nýta kunnleika til skjøl í málinum til at røkja sín tørv má metast at eiga víkja fyri avgerandi umhugsni fyri viðkomandi sjálvum ella øðrum privatum ella almennum áhugamálum, herímillum
1) trygd ella verju ríkisins,
2) uttanríkispolitisk ella uttanríkisfíggjarlig áhugamál, herundir viðurskiftini við aðrar tjóðir ella millumtjóða stovnar,
3) fyribyrging, avdúkan og søkjan at lógarbrotum, revsingarfullgerð og líknandi og verju av ákærdum, vitnum ella øðrum í málum um revsi- ella agasókn,
4) fremjing af almennum eftirliti, skipanar- ella ráðleggingarvirksemi ella ætlaðum tiltøkum sambært skatta- og avgjaldslóggávuni,
5) fíggjarligu áhugamálunum hjá tí almenna, herundir fremjing av vinnuvirksemi tess almenna.
Stk. 2. Um umstøður, sum nevndar í stk. 1 bert gera seg galdandi fyri ein part av einum skjali, skal viðkomandi gerast kunnigur við restina av innihaldinum í skjalinum.
Avgerð í málum um skjalainnlit
§ 16. Avgerðin um og í hvørjum formi ein áheitan um skjalainnlit skal verða gingin á møti, verður tikin av tí myndugleika, sum annars tekur avgerð í viðkomandi máli.
Stk. 2. Myndugleikin ger sum skjótast av, um ein áheitan kann verða gingin á møti. Er áheitanin ikki gingin á møti ella noktað innan 10 dagar aftaná, at myndugleikin hevur móttikið áheitanina, skal hesin geva partinum boð um orsøkina til hetta, og um nær avgerðin væntandi verður til skjals.
Stk. 3. Hevur tað týdning fyri møguleikan hjá einum parti, at røkja síni áhugamál, at hann fær avrit ella makaskjal av skjølunum í málinum, skal ein tílík áheitan verða gingin á møti. Hetta er tó ikki galdandi um so er, at skjølini er soleiðis háttað, talið á skjølum ella teirra formur avgjørt talar ímóti hesum. Landsstýrið kann áseta reglur um gjald fyri avrit og makaskjøl.
Stk. 4. Avgerðir um spurningar um skjalainnlit kunnu kærast til tann myndugleika, sum er kærustovur viðvíkjandi avgerðini av málinum, sum áheitanin um skjalainnlit viðvíkir. Ásetingin í § 11 er galdandi samsvarandi.
Stk. 5. Landsstýrið kann áseta reglur, ið frávíkja reglunum í stk. 1 og stk. 4, 1. pkt.
§ 17. Tá kærufreist er í einum máli, og áheitanin um skjalainnlit kemur aftaná, at ein partur hevur fingið boð um avgerðina, men áðrenn kærufreistin er úti, kann myndugleikin gera av, at kærufreistin skal kvettast. Um so er, rennur kærufreistin víðari frá tí mundi, skjalainnlit er givið ella noktað partinum, tó við í minsta lagi 14 døgum. Boð um, nær kærufreistin hereftir rennur út, skal samtíðis verða givin øðrum, sum hava rætt at kæra, og sum hava fingið skrivlig boð um sjálva avgerðina.
Kap. 5.
Partshoyring
§ 18. Má tað haldast, at ein partur í einum máli ikki er kunnigur við, at myndugleikin hevur ávísar upplýsingar viðvíkjandi teim veruligu umstøðunum, kann avgerð ikki verða tikin, fyrr enn myndugleikin hevur gjørt partin kunnugan við upplýsingarnar og hann hevur fingið høvi til at koma við einum ummæli. Hetta er tó bert galdandi, um upplýsingarnar ikki eru til fyrimuns fyri viðkomandi part, og hava stóran týdning fyri avgerðina í málinum. Myndugleikin kann áseta eina freist fyri, nær ummælið skal verða givið.
Stk. 2. Ásetingin í stk. 1 er ikki galdandi, um so er, at
1) tað, soleiðis sum upplýsingarnar og málið er háttað, ikki kann metast at vera ivingarsamt, at taka avgerð í málinum á verandi grundarlag,
2) frest fer at viðføra, at farið verður út um lógásetta freist fyri avgerð í málinum.
3) áhugi partanna í, at avgerðin í málinum verður útsett, eigur at víkja fyri avgerandi umhugsni fyri pørtunum sjálvum, ella øðrum privatum áhugamálum, ið tala í móti eini tílíkari útsetan.
4) parturin viðvíkjandi av varðandi spurningum ikki hevur rætt til skjalainnlit sambært reglunum í kapittul 4.
5) ætlaða avgerðin fer at nema ein víðari óvissan skara av persónum, fyritøkum v.m., ella um framløga av upplýsingunum fyri partinum fer at geva stórar trupulleikar, ella
6) tað við lóg eru gjørdar serstakar ásetingar, ið tryggja, at parturin fær høvi til at kunna seg um støðið fyri teirri ætlaðu avgerðini og til at geva ummæli í málinum, áðrenn avgerðin verður tikin.
Stk. 3. Landsstýrið kann áseta reglur um, at nærri ásett málsøkir, har ásetingarnar í stk. 2, nr. 1 ella 5 vanliga eru galdandi, ikki skulu verða umfatað av ásetingini í stk. 1.
§ 19. Í málum, har myndugleikin, tá ein partur hevur biðið um tað, kann broyta avgerðina, kann myndugleikin lata verða við at hoyra partin, um málið og umhugsni fyri partinum sjálvum talar fyri tí.
Stk. 2. Er parturin ikki hoyrdur sambært stk. 1, skulu tær upplýsingar fylgja við, sum parturin annars átti at verið gjørdur kunnigur við sambært § 18. Parturin skal samstundis verða kunnaður um høvið til at fáa málið tikið uppaftur. Myndugleikin kann áseta eina freist fyri, nær áheitan um uppafturtøku av málinum skal verða sett fram.
Stk. 3. Tá høvið er til at kæra ta tiknu avgerðina til ein annan fyrisitingarmyndugleika er tíðarbundið, og áheitanin um, at málið verður tikið uppaftur er sett fram, áðrenn kærufreistin er úti, verður kærufreistin brotin av. Um so er, rennur kærufreistin aftur frá tí mundi tann nýggja avgerðin verður fráboðað partinum, tó við í minsta lagi 14 døgum.
Rætturin til at geva ummæli
§ 20. Hann, sum er partur í einum máli, kann meðan málið verður viðgjørt altíð krevja, at avgerðin í málinum verður frestað, til parturin hevur givið ummæli í málinum. Myndugleikin kann áseta eina freist fyri, nær nevnda ummæli skal vera givið.
Stk. 2. Ásetingin í stk. 1 er ikki galdandi um
1) frest fer at føra við sær, at farið verður út um lógásetta freist fyri avgerðini í málinum,
2) áhugi partanna í, at av gerðin í málinum verður frest, eigur at víkja fyri munandi umhugsni fyri almennum ella privatum áhugamálum, ið tala ímóti tílíkari frest, ella
3) tað við lóg eru ásettar serstakar reglur, ið tryggja partinum høvi til at geva ummæli í málinum, áðrenn avgerð verður tikin.
Kap. 6.
Grundgeving v.m.
§ 21. Tá ein avgerð verður fráboðað skrivliga, skal hon hava grundgeving uttan so, at avgerðin til fulnar gongur partinum á møti.
§ 22. Hann, sum munnliga hevur fingið boð um eina avgerð, kann krevja at fáa eina skrivliga grundgeving fyri avgerðini, uttan so, at avgerðin til fulnar gongur viðkomandi parti á møti. Áheitan um hetta skal verða latin myndugleikanum innan 14 dagar eftir, at parturin hevur fingið boð um avgerðina.
Stk. 2. Ein áheitan um skrivliga grundgeving sambært stk. 1, skal verða svarað skjótast gjørligt. Um áheitanin ikki er svarað innan 14 dagar eftir, at myndugleikin hevur fingið áheitanina, skal hesin geva partinum boð um orsøkina til hetta og nær áheitanin væntandi fer at verða svarað.
§ 23. Ein grundgeving fyri eini avgerð, skal hava eina tilvísing til tær rættarreglur, sum avgerðin er grundað á. Í tann mun, avgerðin eftir hesum reglum hvílir á eini fyrisitingarligari meting, skal grundgevingin eisini tilskila tey høvuðsfyrilit, ið hava verið avgerandi fyri útinningina av metingini.
Stk. 2. Grundgevingin skal eisini um neyðugt hava eina stutta frágreiðing viðvíkjandi teimum veruligu umstøðunum, sum hava havt stóran týdning fyri avgerðina.
Stk. 3. Grundgevingin kann verða avmarkað í tann mun áhugi partanna í at kunna nýta kunnleika til hesa til røkjan av sínum tørvi má metast at eiga at víkja fyri avgerandi umhugsni fyri honum sjálvum ella øðrum privatum ella almennum áhugamálum, jbr § 15.
Kap. 7.
Kæruvegleiðing
§ 24. Avgerðir, sum kunnu kærast til annan fyrisitingarmyndugleika skulu, tá tær verða fráboðaðar skrivliga, hava vegleiðing um kærumøguleika, við tilskilan av kærustovni og upplýsing um mannagongd tá kært verður, herundir um eina møguliga tíðarfreist. Hetta er tó ikki galdandi um so er, at avgerðin til fulnar gongur viðkomandi parti á møti.
Stk. 2. Landsstýrið kann áseta reglur um, at latast kann vera við at geva kæruvegleiðing á nærri ásettum málsøkjum, har serstøk viðurskifti gera seg galdandi, ella at kæruvegleiðing kann verða givin á annan hátt enn nevnt í stk. 1.
§ 25. Avgerðir, sum bert kunnu leggjast fyri dómstólarnar innanfyri eina lógásetta freist fyri, nær málið skal vera lagt fyri rættin, skulu hava upplýsing um hetta.
Kap. 8.
Tagnarskylda v.m.
Tagnarskylda.
§ 26. Hann sum virkar innan almennu fyrisitingina hevur tagnarskyldu, jbr. borgarligu revsilógina § 152 og §§ 152c-l52f, tá ein upplýsing við lóg ella aðrari gildari áseting hevur trúnaðarfrámerki, ella tá tað annars er neyðugt at halda hana loyniliga fyri at verja serstøk fyrilit viðvíkjandi almennum ella privatum áhugamálum, herundir serstakliga:
1) trygd ella verju ríkisins,
2) uttanríkispolitisk ella uttanríkisfíggjarlig áhugamál, herundir viðurskiftini við aðrar tjóðir ella millumtjóða stovnar,
3) fyribyrging, avdúkan og søkjan at lógarbrotum og eisini revsingarfullgerð og verja av ákærdum, vitnum ella øðrum í málum um revsirættarsókn ella agasókn,
4) fremjing av almennum eftirliti, skipanar- ella ráðleggingarvirksemi ella av ætlaðum tiltøkum sambært skatta- og avgjaldslóggávuni,
5) fíggjarligu áhugamálunum hjá tí almenna, herundir fremjing av vinnuvirksemi tess almenna,
6) áhugamálið hjá einstaklingum ella privatum feløgum ella felagsskapum í at verja upplýsingar um teirra persónligu ella innanhýsis, herundir fíggjarligu, viðurskifti ella
7) fíggjarligu áhugamálini hjá einstaklingum ella privatum feløgum ella felagsskapum í at verja upplýsingar um tøkniligar útbúningar ella mannagongdir ella um rakstrar- ella vinnuviðurskifti.
Stk. 2. Innan almennu fyrisitingina kann bert áleggjast tagnarskylda viðvíkjandi eini upplýsing, tá tað er neyðugt at halda hana loyniliga, fyri at verja serstøk fyrilit til ávís almenn ella privat áhugamál sum nevnd í stk. 1.
Stk. 3. Ein fyrisitingarmyndugleiki kann avgera, at ein persónur uttan fyri almennu fyrisitingina hevur tagnarskyldu viðvíkjandi trúnaðarupplýsingum, sum myndugleikin letur víðari til viðkomandi uttan at hava skyldu til hetta.
Stk. 4. Verða reglur um tagnarskyldu ásettar sambært § 1, stk. 2, ella verður tagnarskylda áløgd sambært stk. 3, verða § 152 og §§ 152c-152f at nýta samsvarandi fyri brot á tílíkar reglur ella boð.
Latan av upplýsingum til annan fyrisitingarmyndugleika
§ 27. Upplýsingar um heilt privat viðurskifti hjá einstaklingum, herundir upplýsingar um ættarslag, trúgv, og húðalit, um politisk, felagsskaplig, kynslig og revsiverd viðurskifti eins og upplýsingar um heilsuviðurskifti, stórar almannatrupulleikar og misnýtsla av njótingarevnum og líknandi, er ikki loyvt at lata øðrum fyrisitingarmyndugleika.
Stk. 2. Tær í stk. 1 nevndu upplýsingar kunnu tó latast víðari til annan fyrisitingarmyndugleika tá
1) hann, sum upplýsingin viðvíkur, hevur givið samtykki,
2) tað fylgir av lóg ella ásetingum við heimild í lóg, at upplýsingin skal latast víðari,
3) upplýsingin verður latin víðari fyri at røkja privat ella almenn áhugamál, sum greitt fara fram um fyrilitið fyri teimum áhugamálum, ið geva grund fyri dyljan, herundir umhugsni honum, sum upplýsingin viðvíkur, ella
4) tað er ein neyðugur liður í viðgerðini av málinum, at upplýsingin verður latin víðari, ella tað er neyðugt fyri at ein myndugleiki kann fremja eftirlits- ella umsjónaruppgávur.
Stk. 3. Aðrar trúnaðarupplýsingar kunnu umframt tey í stk. 2 nevndu føri bert latast víðari til annan fyrisitingarmyndugleika, tá tað má metast, at upplýsingin er av stórum týdningi fyri virksemið hjá myndugleikanum ella fyri eina avgerð, sum myndugleikin skal taka.
Stk. 4. Samtykki sambært stk. 2, nr. 1, skal vera latið skrivliga og hava upplýsing um, hvat slag av upplýsingum og til hvat endamál, upplýsingar kunnu latast víðari. Vikið kann tó verða frá kravinum um, at upplýsingin skal vera skrivlig, um málið er soleiðis háttað ella umstøðurnar annars tala fyri tí.
Stk. 5. Samtykki sambært stk. 2, nr. 1, fellur burtur í seinasta lagi eitt ár eftir, at tað er givið.
Stk. 6. Staðbundnir fyrisitingarligir stovnar, sum við lóg hava fingið sjálvstøðugan myndugleika, eru at meta sum ein sjálvstøðugur myndugleiki sambært stk. 1 og 3.
§ 28. Í málum, ið verða reist við umsókn, er ikki loyvt at biðja um upplýsingar um heilt privat viðurskifi hjá umsøkjaranum frá øðrum pørtum av fyristitingini ella frá einum øðrum fyristingarmyndugleika.
Stk. 2. Ásetingin í stk. 1 er ikki galdandi, um so er, at:
1) umsøkjarin hevur givið samtykki,
2) annað fylgir av lóg ella reglum ásettar sambært lóg ella
3) serstøk fyrilit viðvíkjandi umsøkjara ella triðjamanni greitt fara fram um áhuga umsøkjarans í, at ikki verður biðið um upplýsingina.
§ 29. Trúnaðarupplýsingar, sum einans eru fingnar fyri at gera hagfrøðiligar úrdráttir ella sum liður í eini vísindaligari kanning, kunnu ikki latast víðari til ein fyrisitingarmyndugleika til aðra nýtslu.
§ 30. Í tann mun ein fyrisitingarmyndugleiki hevur rætt til at lata eina upplýsing víðari, skal myndugleikin eftir áheitan frá einum øðrum fyrisitingarmyndugleika lata upplýsingina víðari, um hon hevur týdning fyri virksemið hjá myndugleikanum ella fyri eina avgerð, sum myndugleikin skal taka.
Stk. 2. Ásetingin í stk. 1 er ikki galdandi, um hetta hevur við sær meirarbeiði fyri myndugleikan, ið er munandi størri enn áhugin hjá hinum myndugleikanum í, at fáa upplýsingarnar.
§ 31. Hann, sum virkar innan almennu umsitingina, hevur ikki loyvi til at útvega sær trúnaðarupplýsingar, ið ikki hava týdning fyri tær uppgávur, ið hann hevur at greiða.
Kap. 9.
Gildiskoma, atlitið til aðra lóggávu v.m.
§ 32. Lógin kemur í gildi tann 1. januar 1994. Samstundis fer úr gildi lóg frá 2. februar 1866 „om erklæringers meddelelse til ansøgere og klagere“.
§ 33. Reglur í øðrum lógum, ella reglur, ásettar sambært lóg, sum í størri mun enn reglurnar í kapitul 2 føra við sær ógegni, vera verandi í gildi.
§ 34. Upplýsingar um veruligar umstøður, sum eru í skjølum, sum ein myndugleiki hevur gjørt, ella sum eru komin myndugleikanum í hendi áðrenn gildiskomu lógarinnar, eru tó umfataðar av ásetingunum í kapitli 4, um so er, at skjølini eru komin til eitt mál, ið er ella hevur verið til viðgerðar hjá einum fyrisitingarmyndugleika aftaná nevndu tíð, og upplýsingarnar eru ella hava havt stóran týdning fyri avgerðina í málinum.
§ 35. Ásetingar í øðrum lógum ella reglum ásettum við heimild í lóg, ið seta størri krøv viðvíkjandi innihaldinum í grundgevingini enn ásett í § 23, vera verandi í gildi.


text:
Tað var neyvan av tilvild, at MBF var stovnað sjálvan dagin hjá Sameindu tjóðum 24. oktober 1981. Í ár verða sostatt 35 ár liðin, síðan MBF - Meginfelag teirra, ið bera brek í Føroyum - varð stovnað. Hetta verður hátíðarhildið í Norðurlandahúsinum nú fríggjadagin 20. mai, har mangt áhugavert verður á skránni.
Tóra við Keldu er forkvinna og Ása Olsen er aðalskrivari í MBF. Tær siga eitt tað størsta framstigið fyri felagið var, tá ið Føroya løgting 13. mai 2009 samtykti ST-sáttmálan um rættindi hjá einstaklingum, ið bera brek. Í hesum sambandi boða tær frá, at nýggj bók verður løgd fram á hátíðardegnum.
Bókin upplýsir føroyingar um ST-sáttmálan um rættindi hjá einstaklingum, ið bera brek. Bókin er úrslit av samstarvi millum Edward Fuglø, listamann, Jastrid Gullaksen, Grafia, og Ásu Olsen, aðalskrivara, og Tóru við Keldu, forkvinnu, í MBF. Bókin verður ókeypis og er ætlað børnum og vaksnum at lesa í felag.
Á degnum í Norðurlandahúsinum verða annars lívssøgur sagdar, tónleikur verður framførdur, og hugleiðingar verða hildnar. Harumframt verður ljós varpað á stóru broytingarnar innan brekøkið seinastu árini.
Seinnapartin fara fólk at røða um sín gerandisdag. Suni úr Hørg tosar um sín gerandisdag sum blindur, Kristianna Sjóvará tosar um gerandisdagin við sclerosu, Bárður Persson tosar um gerandisdagin eftir tunglyndi, og Katrin Dagbjørtsdóttir viðger avbjóðingar og møguleikar fyri tey, ið bera brek.
At enda fara Ása og Tóra at leggja bókina Lukka fram. Tiltakið er alment og ókeypis.


text:
Á tunnilsdegnum, 28. apríl frá kl. 14.00-18.00, er leikadagur í Runavík. Tiltakið er sunnanfyri býráðshúsið.
Á skránni verður m.a. loppumarknaður har børn selja ymiskar leikur. Vitjandi hava eisini møguleikan at keypa sær ein kaffimunn.
Tey, ið ynskja at selja sínar leikur hendan dagin, kunnu skráseta seg á Kunningarstovuni í Runavík við at ringja 417060, 211449 ella senda ein teldupost til kunningarstovan@runavik.fo .
Øll eru hjartaliga vælkomin!
26.04.2012
Leikadagur í Runavík
Á tunnilsdegnum, 28. apríl frá kl. 14.00-18.00, er leikadagur í Runavík. Tiltakið er sunnanfyri býráðshúsið.


text:
Síðsta umfar í Liðkappingini 2014/15 verður telvað í nýggja skúlanum á Giljanesi, leygardagin 21. mars. Byrjað verður kl. 10.00. Ynskiligt er, at telvararnir møta í góðari tíð.
Vart skal gerast við, at í seinasta umfarinum í liðkappingini er ikki loyvt, telvarum at flyta niður í lægri lið/deild. Dømi: Ein telvari, sum hevur telvað við 1. deild í 9. umfari, kann í 10. umfari ikki telva við lægri liði í 1. deild, ella nøkrum øðrum liði í eini lægri deild.
Hesin regul er galdandi fyri allar deildir.


text:
Jan Lamhauge, tíðindamaður í Kringvarpinum, er blivin tilnevndur til heiðurslønina, Aalund Erhvervsjournalistpris. Tað upplýsa fleiri miðlar.
Jan Lamhauge er ein av fimm tíðindafólkum í alt, ið eru blivin tilnevnd til hesa heiðursløn. Heiðurslønin bleiv fyrstu ferð handað í 2015.
Tað er serliga tað gravandi arbeiðið Jan Lamhauge gjørdi, í samband við skattamálið í Eik Banka (í dag Betri Banki), sum hevur gjørt, at hann er tilnevndur hesa heiðursløn. Nevdin, ið hevur valt út tey tilnevndu, sigur, at tað var ein framúrskarandi dokumentarur um ein ovurstóran, ólógligan skattafrádrátt.
Nevndin leggur dent á, at hetta er flott journalistiskt handverk, ið vísir dirvi og arbeiðssemi. Arbeiðið hjá Jan Lamhauge svarar til, í stødd og vavi, at fara í krovið á einum av teimum størstu donsku fyritøkunum í Danmark.
Nevndin ið hevur valt út tey fimm tilnevndu til ársins heiðursløn, eru:
- Lisbeth Knudsen, direktør og chefredaktør Mandag Morgen
- Henrik Tüchsen, redaktionschef Watch Medier
- Lars Løcke, erhvervsjournalist Nordjyske Medier
- Solveig Bjørnestad, P1 Business vært, DR
- Jens Chr. Hansen, redaktør Berlingske Business
- Simon Kirketerp, penge- og Invest redaktør Børsen


text:
VIÐTØKUR FYRI LEIKARAFELAG FØROYA
Navn, heimstaður og endamál
§ 1
Navn felagsins er Leikarafelag Føroya.
Heimstaður felagsins er Tórshavn.
Felagið er fakfelag hjá føroyskum yrkissjónleikarum og leikhússtarvsfólki, og umboðar limirnar í sáttmála- og fíggjarsamráðingum við arbeiðsgevarar.
§ 2
Endamál felagsins er, sum fakfelag hjá føroyskum yrkissjónleikarum og leikhússtarvsfólki:
- at menna føroyska leiklist, og styrkja støðu hennara í samfelagnum,
- at røkja listarligu, upphavsrættarligu og fakligu áhugamálini hjá limunum,
- at umboða limirnar í sambandi við sáttmálasamráðingar,
- at umboða limirnar mótvegis einstaklingum, leikhúsum, felagsskapum, almennum stovnum og øðrum í øllum fíggjarsamráðingum,
- at veita limunum hjálp og ráðgeving og stuðla teimum í rættindum teirra,
- at hava samskifti við útlendsk feløg og altjóða felagskapir á leiklistarligum økjum.
Stk. 2: Arbeiðsøki hjá felagnum eru at røkja áhugamál limanna innan hesi øki:
Allan yrkissjónleik.
Leikstjórn.
Útvarp, sjónvarp og film.
Leiklistafrøði.
Undirvísing og -skeiðvirksemi.
Lýsingar, undirhald og tílíkt.
Annað leikhúsyrki.
Limaskapur
§ 3
Limaskapur:
Limir felagsins verða býttir upp í virkandi A- og B-limir og hvílandi limir.
Stk. 1: Tey, ið eru virkandi yrkisleikarar, tá hesar lógir koma í gildi, verða A-limir.
Stk. 2: Rætt til A-limaskap hevur einhvør myndigur persónur, sum annaðhvørt:
a) hevur útbúgving sum sjónleikari ella innan leikhúsyrki frá einum av felagnum góðkendum
skúla.
á) hevur í 8 ár verið virkin B-limur.
Stk. 3: Rætt til B-limaskap hevur einhvør myndigur persónur, sum í styttri tíð
virkar innan fyri arbeiðsøkið hjá felagnum sambært grein 2, eftir lønar – og arbeiðsviður- skiftum góðkend av felagnum.
Stk. 4: Hvílandi limir eru tey, sum hava rætt til A-limaskap, men virka uttanlanda ella starvast sum
leikhúsleiðarar ella hava líknandi fyrisitingarlig størv. Harumframt lesandi og allir limir, ið farnir eru um pensjónsaldur.
Limir, sum fara frá A-limaskapi til hvílandi limaskap vegna pensjónsaldur, varveita atkvøðurætt, sum A-limur sambært § 5, stk. 1.
Stk. 5: Um ivi er, um umsøkjari lýkur treytirnar fyri limaskapi, so tekur nevndin avgerð.
§ 4
Broytingar í limaskapi:
Stk. 1: A-limir, sum í 4 fylgjandi ár bert hava virkað í 6 mánaðar innanfyri arbeiðsøkið (§ 2),
verða at rokna sum B-limir.
Stk. 2: Hvílandi limur, ið fer undir at virka fulla tíð í Føroyum, verður av sær sjálvum A-limur.
Stk. 3: B-limir, ið hava virkað fulla tíð í 8 ár, verða at rokna sum A-limir.
Stk. 4: Bæði virkandi og hvílandi limir, sum vilja melda seg úr felagnum, skulu gera tað skrivliga
tríggjar mánaðar frammanundan.
Stk. 5: Limir kunnu koyrast úr felagnum um:
- eftirstøðan í limagjaldið er meira enn tvey gjøld,
- limur beinleiðis ger ímóti lógum felagsins og aðalfundar- og nevndarsamtyktum,
- arbeiðir móti áhugamálum felagsins.
Nevndin tekur avgerð um at koyra lim úr felagnum, eftir at viðkomandi limur hevur fingið høvi at føra fram sjónarmið síni.
Avgerð nevndarinnar kann innan 4 vikur leggjast fyri aðalfund felagsins til endaliga støðutakan. Slíkt mál verður tikið við á dagskránna á næsta aðalfundi.
Nevndin avger um limur, sum er koyrdur úr felagnum, kann fáa limaskap aftur í felagnum.
Limarættindi og skyldur
§ 5
Rættindi og skyldur:
Stk. 1: Atkvøðurættur: Bert A-limir hava atkvøðurætt, og kunnu veljast í nevnd. B-limir og hvílandi limir hava talurætt.
Stk. 2: Limagjald. Limagjaldið verður ásett av aðalfundinum fyri eitt ár í senn. B-limir gjalda 50 %, og hvílandi limir gjalda eitt ársgjald áljóðandi 2 ferðir tað, til einhvørja tíð, ásetta mánaðargjald hjá A-limum.
Stk. 3: Allir limir hava skyldu til at fylgja lógum og samtyktum felagsins.
Stk. 4: Allir limir hava tagnarskyldu frá fundum felagsins.
Aðalfundur
§ 6
Hægsti myndugleiki felagsins er aðalfundurin, ið hildin verður í várhálvuni á hvørjum ári.
Fundarboð við tilskilaðari dagsskrá verða send limunum í minsta lagi 14 dagar frammanundan. Á aðalfundi eru fundarevnini hesi:
1) Val av orðstýrara og skrivara.
2) Frágreiðing formansins frá virki felagsins í farna ári.
3) Framløga av roknskapi.
4) Val av nevnd.
5) Val av tiltakslimi.
6) Val av grannskoðara.
7) Val av umboðsráðslimi í L.I.S.A.
8) Ásetan av limagjaldi.
9) Ymiskt.
§ 7
Aðalfundurin er viðtøkuførur, tá í minsta lagi seks A-limir eru á fundi.
Eykaaðalfundur verður hildin, tá nevndin metir tað neyðugt, ella tá í minsta lagi tveir triðingar av A-limunum krevja tað við tilskilan av evni, sum skal viðgerast á fundinum.
Avgerir verða tiknar við vanligum meirluta.
§ 8
Fundarfrásagnir verða skrivaðar í gerðabók, sum undirskrivað verður av fundarskrivara og orðstýrara.
Nevndin
§ 9
Nevndin hevur leiðslu felagsins um hendi millum aðalfundirnar.
Har heimildir ikki eru lagdar til aðalfund felagsins, hevur nevndin heimild at taka avgerð.
Í nevndini sita 3 limir, sum valdir verða á aðalfundi felagsins.
Annað hvørt ár stendur ein nevndarlimur fyri vali og annaðhvørt ár tveir nevndarlimir. Fyrsta árið verður lutakast um, hvør skal standa fyri vali næsta ár.
Afturval kann fara fram.
Nevndin skipar seg við formanni, næstformanni og skrivara.
Nevndin heldur fund, tá formaðurin ella tveir nevndarlimir ynskja tað. Nevndarformaðurin kallar nevndina inn til fundar við 2 daga freist. Um allir nevndarlimir eru møttir, kann avgerð takast, um at síggja burtur frá nevndu innkallingarfreist.
Nevndin er viðtøkufør, tá í minsta lagi 2 nevndarlimir eru møttir á fundi.
Fundarumrøður verða skrivaðar í gerðabók, sum undirskrivað verður av øllum nevndarlimum, sum eru møttir á fundi.
Tekningar – og Undirskrivingarrættur
§ 10
Felagið verður bundið við undirksrivt av formanninum saman við einum øðrum nevndarlimi.
Til at keypa, selja ella veðseta fasta ogn krevst aðalfundarsamtykt og undirskrivt av allari nevndini.
Roknskaparár og grannskoðan
§ 11
Roknskaparár felagsins er álmanakkaárið.
Grannskoðari felagsins skal grannskoða roknskap felagsins soleiðis, at roknskapurin er klárur at leggja fyri aðalfundin til góðkenningar.
Viðtøkubroytingar
§ 12
Til at samtykkja viðtøkubroytingar krevst, at í minsta lagi tveir triðingar av teimum møttu A-limunum á aðalfundi atkvøða fyri, og at uppskot um broytingar er sent limunum saman við fráboðanini um aðalfundin, sí § 6.
Avtøka av felagnum
§ 13
Til at taka felagið av krevst, at í minsta lagi tveir triðingar av A-limunum eru á aðalfundi, og at uppskotið verður samtykt við tveir triðingar av greiddum atkvøðum.
Verður felagið tikið av, skulu ognir tess nýtast til frama fyri yrkisleiklistina í Føroyum, eftir samtykt á aðalfundinum.
Gildiskoma
§ 14
Henda lóg fekk gildi, tá stovnandi aðalfundur varð hildin tann 7. august 2007.


text:
Danski elitusjefurin Lars Sørensen hugleiðir her í bloggi sínum á svoem.dk, um hví so nógvir svimjarar gevast tá ið tey náa umleið til studentaskúlaaldur.
Hann spyr um trupulleikin ikki liggur í ‘tríeinigheitini’ skúli, svimjing og familja/vinir. At tað ikki bara vegna skúlating er hart at skifta frá fólkaskúla til studentaskúla, men eisini tí at familja og vinirn trekkja meira og meira, samstundis sum svimjivenjingin verður meira tíðarkrevjandi. Og argar so við at spyrja, um tað yvirhøvur ger nakað at svimjarar gevast, tá ið teir innsíggja at teir allíkavæl ikki fara at koma á landsliðið.
Hann vísir á tilfar frá einum donskum kraftsentur-fundi herfyri, har tey viðgjørdu hetta evni. Ein Søren Østergaard hevði eina Powerpoint framløgu um hvussu ungdómurin yvirhøvur er í hesum aldri, og á eitt felags skriv um hvat luttakararnir hildu um orsøkirnar til fráfall, í bólkaarbeiði á fundinum.
Stutt sagt, so sær tað út til at luttakararnir hildu at orsøkin til fráfall var at finna í skúlaskiftinum, í ‘lívsrytmuni’, og í samspælinum við venjara og aðrar svimjarar. Svimjararnir hava brúk fyri at síggja eina meining við venjingina, at teir hava týdning fyri liðið, og at venjarin er búgvin til at venja slíkar svimjarar. Økonomiin hevur sjálvsagt eisini týdning, við tað at svimjingin minkar um møguleikan fyri frítíðarstarvi.
Reint praktiskt vóru uppskot til at minka um fráfallið, at skapa meira ‘race’ í kappingunum, fleiri kappingar millum svimjifeløgini (sum vit forrestin yvirhøvur ikki hava í Føroyum, uttan hetta at telja upp heiðursmerki), at hava stytri men títtari stevnur, at hava eitt DM fyri ung (ok, vit hava UM), at leingja um junioraldurin, og at seta í verk eitt ‘meiningsfult’ B-landslið við reellum aktivitetum.
Hvat halda tit? Persónliga haldi eg vit hava hendan trupulleika eisini í Føroyum, og at ungdómurin sjálvur dugir at orða hann væl, við “eg havi for nógv at gera”. Sjálvur vildi eg ynskt at føroyski svimjararnir fingu møguleika sum Team Danmark íðkarar í Danmark, at taka studentaskúla yvir 4 ár, við færri tímum hvørt árið. Og so er hetta við búskapinum bestemt eisini ein trupulleiki, bæði hjá svimjarum og foreldrum, nú tað kostar 1000 krónur at sleppa á eitt líkinda ungdómstiltak (her hugsi eg um festivalarnar).


text:
Sleppið lívshættisligu hvørvisjónini
Í okkara lítlu verð her í Norðuratlantshavi kenna vit okkum ofta fjart frá heiminum kring okkum, men kreppan, vit uppliva í løtuni, er partur av eini heimskreppu, elvd av eini í botn og grund órealistiskari og óskynsamari fíggjarskipan. Vit verða noydd til at síggja hetta klárt, um vit vilja fyribyrgja eini enn størri og álvarsligari kreppu.
Støðan, sum heimurin er komin í, kann sjálvandi í ávísan mun tulkast sum úrslit av ódugnaskapi millum heimsins politisku og fíggjarligu leiðarar og ráðgevandi serfrøðina í bæði búskapi og politikki, serliga í londunum, sum eru eyka hart rakt av alheims kreppuni. Men hvussu kann tað bera til, at so nógv skilagóð fólk, sum sita við ábyrgd, hava yvirsæð so mong ávaringartekin? Hví eru tað so fá, sum veruliga hava gjørt nakað munagott fyri at fyribyrgja hesi støðuni? Hvat er tað, sum hevur blindað tey?
Í orðabókum verður orðið 'hvørvisjón' ella 'illusjón' soleiðis greinað: "ein misvísandi hugmynd" ella "okkurt sum snýtir ella misleiðir fatanina" ella "fatanin av onkrum, sum veruliga er til, men sum verður lýst á ein hátt, sum elvir til skeiva tulking av tí veruliga".
Stórir partar av heiminum liva í dag við eini samfelagsskipan, ið byggir á hugmyndina um óendaligan vøkstur - eisini her í Føroyum. Hugsanin er, at jú meira, vit keypa og brúka, jú meira profitt fyritøkurnar fáa burturúr, jú betri gongur tað. Henda hugmynd er við tíðini vorðin so sjálvsøgd, at spurnartekin hevur næstan ikki verið sett við hana í longri tíð. Politikkarar, búskaparfrøðingar og miðlar kappast enn um at tosa um vøkstur sum einasta parametur fyri framgongd og menning rætta vegin. Samstundis skapar samanrenningin av áhugamálum hjá politisku leiðslunum og miðlunum, sum í stóran mun verða stýrdir av fíggjarvaldinum, eina fatan millum manna um, at henda leið bæði er haldbær og gagnlig fyri einstøku londini og fyri heimin sum heild. Tað er enntá eydnast at billa fólki inn, at skipanin byggir á eina "frælsishugsjón". Men tað tykist meira og meira greitt, jú fleiri trupulleikar vit uppliva, at hetta er ein hvørvisjón.
Joseph Goebbels, propaganda-ráðharrin hjá Hitler, segði í sínari tíð: "Um tú tekur eina lygn, sum er nóg stór, og endurtekur hana aftur og aftur, fara fólk at enda at trúgva henni. Lygnin kann bert haldast á lívi, so leingi staturin megnar at verja fólk móti politisku, figgjarligu og/ella hernaðarligu avleiðingunum av lygnini. Tað hevur sostatt avgerandi týdning fyri statin at brúka allar sínar heimildir til at halda mótstøðu niðri, tí sannleikin er lygnarinnar deyðsfíggindi - og harvið er sannleikin eftirfylgjandi eisini størsti fíggindin hjá statinum." (Joseph Goebbels).
Men ein lygn er ikki burðardygg í longdini. Fyrr ella seinni tømist hon fyri meining og so máast grundarlagið undan henni, so hon dettur sundur - og so verður hennara sanna andlit avdúkað. Tá sanna andlitið hjá Hitler og stjórn hansara avdúkaðist, datt lygn teirra sundur við einum øgiligum dundri og braki, har fólk í milliónatali lógu deyð eftir á vígvøllinum.
Í dag liva vit uppá eina aðra lygn: At bara vøkstur og meira forbrúk er vegurin fram. Spurningurin er, hvussu leingi aftrat henda lygnin fer at kunna halda. Jú longri, vit bíða við at avdúka hana, jú ógvusligari verða avleiðingarnar.
Veruleikin er, at vælferð okkara hvílur fyrst og fremst á útvinnan og brúk av bíligum, men avmarkaðum tilfeingi, harav fossil brennievni er avgjørda grundarlagið. Hugsa bert um, hvussu nógv verður útvunnið úr hesum - plastikk og asfalt t.d. Hetta tilfeingið kann ikki endurnýggjast og verður fyrr ella seinni uppi. Heldur fyrr enn seinni, tí nýtslan bara veksur og einki tamarhald er á vøkstrinum. Vit hava enn ikki funnið nakað, sum fult og heilt kann setast í staðin, og trupulleikarnir í núverandi orkuveitingarskipanunum vaksa skjótari, enn vit náa at loysa teir. Hóast vit finna kolvetni, sum skal eitast at nøkta tørvin í 100-200 ár framyvir, so megnar framleiðslu- og flutningskervið kortini ikki at fylgja við, m.a. tí at fólkavøksturin, og tískil tørvurin, veksur eksponentielt - tvs. alsamt skjótari.
Vakstrarhugsjónin, sum okkara núverandi samfelagsskipan byggir á, hevur avdúkað seg sum ein hvørvisjón. Tann sosiala, politiska, búskaparliga og umhvørvisliga leiðin, vit ganga í løtuni hevur so dyggiliga prógvað, at hon als ikki er farbær. Trúgvin á óendaligan vøkstur er infantil utopisk sjálvsgyklan. Men tey, ið sita við valdinum, lata eyguni fast aftur - og vilja ikki viðurkenna henda veruleika og kunnu tískil heldur ikki loysa trupulleikarnar, ið standast av honum.
Tey, ið ráða fyri borgum, hava givið følsk lyfti um, at til ber at fáa "eitt betri lív" gjøgnum ovurnýtslu. Vanligi borgarin hevur fingið fyrigyklað, at tað er gott at keypa alskyns vørur, honum í veruleikanum ikki nýtist. Men ráðini eru ikki longur til at byggja enn fleiri risa handilsmiðstøðir og keypa enn fleiri bilar til at koyra í til handilsmiðstøðirnar, sum brúka enn meira benzin - harav tað mesta er fíggjað fyri læntar pengar
.
Farið er framvið hægsta punktið á kurvini - sonevnda peak oil-punktið - tvs. har oljuframleiðslan her eftir ikki longur fer at kunna fylgja við eftirspurninginum eftir olju - við ógvusligum avleiðingum fyri heimsbúskapin. Vit uppliva longu nú eina heimsumfatandi fíggjarkreppu, sum í stóran mun hongur saman við hesum.
Men vit halda á at royna at økja um nýtsluna, samstundis sum vit útpína og oyðleggja jørðina fyri at framleiða óneyðugar marglætisvørur, har av ein risastórur partur als ikki verður brúktur, men blakaður burtur til onga verðsins nyttu, antin av handilsmiðstøðunum, áðrenn vørurnar yvirhøvur verða seldar - ella av húsarhaldunum sjálvum, antin tí farið er framvið síðsta søludag, ella tí fólk veruliga ikki hava brúk fyri vøruni. Og hetta hendir, alt meðan 1 mia. heimsborgarar svølta og 4.000 fólk - harav 700 børn - doyggja av hungri í meðal um tíman! Vit kunnu stutt sagt ikki loyva okkum at innrætta heimin soleiðis!
Skulu vit framhaldandi leggja lív okkara í hendurnar á fólki, sum billa okkum inn, at okkara vælferð og allur framburður er grundaður á óavmarkaðan vøkstur, tá vit við vissu vita, at hetta ikki ber til í longdini? Tilfeingið er, sum sagt, avmarkað. Dálka og útpína vit skjótari, enn náttúran nær at rætta tað uppaftur, sigur tað seg sjálvt, at tað gongur galið.
Einum nýtist heldur ikki at vera búskaparfrøðingur fyri at rokna út, at fólk ikki kunnu blíva við at brúka meira enn tey forvinna. Rokningin má gjaldast so ella so, og hetta gongur út yvir onkran onkustaðni ella onkuntíð. Kunnu vit blíva við at fíggja eitt so høgt og tilgjørt livistøði fyri læntar pengar? Kunnu Føroyar og onnur lond halda á at fíggja livistøði sítt við lánum úr øðrum londum, sum ofta sjálvi eru skuldarbundin, og sum eisini senda rokningina víðari? Hvør skal gjalda marglætislevnaðin í síðsta enda?
Um vit framhaldandi lata okkum skunda til at keypa og brúka støðugt meira og lata okkum lokka til at taka fleiri lán fyri at fíggja henda lívsstíl, so førir tað einans við sær, at tað má arbeiðast meira og meira fyri at kunna gjalda lánini aftur. Ella eisini noyðast vit at senda rokningina víðari onnur, sum als ikki hava átt nakran lut í okkara marglæti.
Kunnu vit halda á at lata fólk skuldarbinda seg so nógv, at tey gerast skuldartrælir mesta av lívinum - ja, kanska mugu flyta skuldarbyrðuna fleiri ættarlið fram - og so blíva við at billa inn í fólk, at vit liva í "fría heiminum"? Hvat munnu okkara børn og teirra børn, sum skulu bløða fyri okkara skuld, fara at halda um arvin frá okkara ættarliði?
Henda ábyrgdarleysa atferð, stuðlað av politisku og fíggjarligu leiðarum okkara, saman við eini skipan, sum loyvir hesum ábyrgdarloysi, hevur ført til botnleysa skuld og ta hættisligu støðuna, sum vit uppliva nú í nógvum "framkomnum" londum. Er tað rætt og skilvíst at halda lív í eini slíkari skipan, sum í botn og grund byggir á somu grundreglur, sum sonevnd pyramiduspøl gera? Nøkur fá vælbjargað vinna sær stórt ríkidømi og vald, meðan vanligi borgarin endar við at liva niðurbundin sum skuldartrælur fyri at fíggja vandamiklu og ikki-burðardyggu ovurnýtsluna, sum ríkar tey fáu upp, men oyðileggur lívsgrundarlagið fyri øll onnur.
Fíggjarskrædlið fer sum ein hvirluvindur um heimin allan í løtuni og hevur skumpað nógvar landsbúskapir út í óføri."Ríki" heimurin er vorðin so skuldarbundin, at nógv lond hava ongan tjans til nakrantíð at rinda skuldina aftur. Hugsa bara um Grikkaland, Ísland, Írland - og fleiri onnur lond, sum fella sum korthús í løtuni á hesi kontu. Halda vit veruliga, at tað steðgar har? Sjálvt USA skyldar nú so nógvar pengar, at meira og meira bendir á, at hetta einaferð so sterka heimsveldið kann fara á húsagang við óhugnaligum avleiðingum fyri allan heim. Halda vit, at vit sleppa undan? Tað er avgjørt ikki nógv, ið bendir á tað.
Verandi fíggjarskipan er serstakliga effektiv, tá tað kemur til at skapa veruligt ríkidømi um til ríkidømi, sum í veruleikanum bert finst á pappírinum ella í telduskipanum. Men hon byggir á eina hvørvisjón uttan veruligt innihald, sum í veruleikanum bert førir við sær hættisligar fíggjarligar, sosialar og umhvørvisligar avleiðingar fyri samfelagið sum heild. Rík fólk gerast á henda hátt enn ríkari, men tað er samstundis eisini beini vegurin til kollektivt sjálvmorð.
Aðrir mátar at veita borgarunum neyðugar fíggjartænastur, sum eru fyrimunarligari, og minni kostnaðarmiklar, mugu finnast. Hví skal skattaborgarin t.d. bløða fyri ábyrgdarloysið hjá fíggjarstovnunum? Eru fíggjarstovnarnir veruliga so avgerandi týdningarmiklir, at teir hava uppiborið, at almennir kassar av sær sjálvum lata seg upp og bjarga teimum úr avleiðingunum av teirra egna hættisliga virksemi? Fíggjarstovnar framleiða einki, sum hevur veruligt grundleggjandi virði fyri samfelagið og nøkta ongan tørv, sum ikki kundi verið nøktaður á onkran annan hátt.
Í síðsta enda snýr tað seg um, hvørjum endamáli, vit ynskja, at fíggjarheimurin skal tæna - ella hvørji verulig virði, hann skal byggja á. Skal hann raðfesta pengar fram um lív? Skal hann raðfesta ríkidømi til tey fáu ella vælferð fyri øll? Um kannað varð eftir, høvdu tey flestu uttan iva ynskt, at verandi óstøðugu fíggjarstovnar verða skiftir út við meira álítandi stovnar, leiddir av ábyrgdarfullum fólkum, sum taka atlit at samfelagnum sum heild og ikki bara tæna sjálvsøknum áhugamálum hjá teim fáu, sum skulu eitast at "eiga" bankarnar. Fíggjarstovnar mugu nøkta ein veruligan tørv í samfelagnum, sum samsvarar við veruleikan her í 21'ndu øld, nú vit eru vorðin greið yvir, at tað ikki ber til at halda á sum fyrr við óskerdum vøkstri, men at vit mugu seta javnvág og burðardygd í hásæti ístaðin. Men hvør skipan skapar best gróðrarbotn fyri hesum?
Hóast bæði góðar og drúgvar útbúgvingar og eina rúgvu av royndum, hava alheims politisku og fíggjarligu leiðslur og ráðgevar teirra ikki megnað at sæð skriftina á vegginum. Tey hava ikki megnað at stýrt londunum á skilvísan og burðardyggan hátt og hava ikki tryggjað sær, at framd mistøk verða rættað - heldur ikki í teim sokallaðu 'demokratisku' londunum. Tey hava stutt sagt ikki tænt fólkinum - hvørki tí felags besta ella frælsi hins einstaka, sum ein skuldi trúð, demokratiskar leiðslur áttu.
Ístaðin síggja vit, at lobbyistar og serlig áhugamál fáa loyvi til at ávirka lóggevararnar til at gera lógir, sum mest tæna stuttskygdum egináhugamálum hjá teimum fáu, men ikki áhugamálunum hjá vanliga borgaranum. Her er í veruleikanum talan um oligarki, har ávirkanin og reella valdið liggur í hondunum á teim fíggjarsterku. Hvar er frælsið og demokratisku rættindini, tá samfelagsins byrður sum vanligt enda á herðunum hjá miðal hampafólki, sum í dýrum dómum skal gjalda fyri marglætið, mistøkini og fyrilitar- og ábyrgdarloysið hjá teim fáu valdmiklu? Søgan endurtekur seg. Vit kalla bara mekanismurnar okkurt annað í dag.
Men hvat kann setast ístaðin fyri hesa skipan? Tað er eyðsýnt, at eingin samfelagsskipan enn - hvørki til vinstru ella høgru - hevur megnað at umsita samfeløgini og náttúrunar tilfeingið, soleiðis at tey eru til størst møguligt gagn bæði fyri livistøðið og fyri frælsi hjá øllum borgarum.
Tað er alstórur tørvur fyri sunnum skilvísi, nú heimsins fólk mugu finna út av, hvussu siglt verður úr hesi hættisligu kós, heimurin í løtuni siglur. Ein tilgongd má finnast, sum sær heilt burtur frá fastløstum politiskum ideologium og atlitum til fíggjarstovnar og serfrøði, sum í veruleikanum bert tæna sær sjálvum og - tilvitað ella ótilvitað - ikki taka hædd fyri samanhangunum millum allar menniskjaskaptu vandarnar, ið hótta heimin.
Halda vit fram við "business as usual", halda vit eisini fast í eini hættisligari hvørvisjón. Vit kunnu ikki halda fram við at vóna, at alt á ein ella annan hátt fer at gangast væl kortini, um bara vit lurta eftir okkara vanligu serfrøði og okkara politisku leiðslum, tí tað er ikki hagani, broytingarnar til tað betra fara at koma. Okkum nýtist nakað annað - ein heilt nýggjan hugburð. Hugskot frá øllum síðum mugu sleppa framat - ikki bara tey hugskotini, ið tey, sum sita við valdinum, hava góðkent sum stuðulsverd.
Almenna kjakið fer enn fram í miðlunum fyri ein stóran part, men sum er, er hetta kjakið ikki konstruktivt. Tað avmarkar seg fyrst og fremst til at peika fingrar eftir persónum: Hvør visti hvat nær? Hvørji eftirlit svóvu í tímanum og sviku, tá tað galt? Um kósin skal rættast upp aftur, hevur tað sjálvandi týdning at fáa fram í ljósið, hvussu tað kundi ganga so galið bæði her og aðrastaðni, so vit kunnu fáa strangari eftirlit og avmarkingar av frælsinum hjá pengagreðingum til at misbrúka skipanina bert til egnan stuttskygdan fyrimun. Men hetta er bert viðgerð av sjúkueyðkennum. Tað tekur ikki orsøkina til sjúkuna burtur - tað vísir ikki frameftir. Tað sæst á øllum brøgdum, at tað mugu nógv meira radikalar broytingar til. Alternativar loysnir mugu finnast, og miðlarnir mugu í nógv størri mun bjóða seg fram sum pallar, har hesi alternativ verða gjørd sjónlig og viðgjørd á skilvísan hátt.
Sanna alternativið til ta óskynsamu og fyrilitarleysu skipan, ið ræður í dag, er ikki ein totaliter Sovjet-kend sosialistisk ella kommunistisk samfelagsskipan, sum endar við bert at tæna diktatoriskum bureaukratum. Tað er heldur ikki eitt skinn-demokrati, sum í veruleikanum er eitt oligarki - eitt krógvað diktatur-kent vald, ið letur alla ávirkan í hendurnar á globalum, vakstrarmaniskum risafyritøkum, sum bert hugsa um egináhugamál, og sum seta seg so tungt á marknaðin og á heimsins mentala landslag, at tað køvir og skerjir initiativið og frælsið hjá tí einstaka, við sera skaðiligum avleiðingum fyri allan heim.
Nei, alternativið má vera ein sonn fólkaræðislig skipan, sum byggir á sunt skilvísi, matvørusjálvhjálpni í so stóran mun sum gjørligt og lokalt grundfestar, sjálvbjargnar búskapir, sum æra sonn marknaðarprinsipp og virka á burðardyggan hátt undir greiðum reglum, stjórnaðir og stuðlaðir av veruliga demokratiskum stjórnum, sum taka atlit at bæði frælsi hins einstaka, at samfelagnum sum heild og at náttúrunar vistfrøðiligu javnvág, soleiðis at eisini børn og barnabørn okkara kunnu rokna við at hava eina framtíð.
Størsta avbjóðingin fyri framman er at náa at fáa tíð til at skipa okkara samfeløg skilvísari, áðrenn ov seint er! Her er eingin tíð at spilla. So hetta er ein áheitan til tey ráðandi í hesum landi um, sum skjótast - áðrenn vit ikki hava ráð til tað longur - at rakna við, taka seg um reiggj og raðfesta at brúka eftirverandi fíggjarorkuna til tað, sum tryggjar lívsgrundarlag okkara best undir teim treytum, sum fara at ráða, tá vit ikki longur hava lætta atkomu til bíligt kolvetni og tí mugu leggja álit okkara á alternativar orkukeldur.
Frágreiðingar
Gamla Testamentið: Fyrra Sámuelsbók 2:7 - Job 31:24-25, 28 - Sálmarnir 49:16-20 - Orðtøkini 11:4 - Orðtøkini 11:28 - Orðtøkini 23:5-6 - Orðtøkini 28:20 - Orðtøkini 30:8-9 - Prædikarin 5:10 - Jeremias 5:27-31 - Jeremias 9:23-24 - Ezekiel 28:2-10
Nýggja testamentið: Matteus 6:19-21 - Matteus 6:24 - Markus 4:18-19 - Markus 10:21-27 - Lukas 3:11 - Lukas 6:30 - Lukas 8:14 - Lukas 9:25 - Lukas 12:15-21 - Lukas 12:22-32 - Lukas 12:29-34 - Lukas 12:47-48 - Lukas 14:12-14 - Lukas 14:33 - Lukas 16:9-12 - Lukas 16:13 - Lukas 16:19-31 - Ápostlasøgan 2:44-45 - Ápostlasøgan 4:32 - Ápostlasøgan 4:34-35 - Fyrra bræv Paulusar til samkomuna í Korint 4:8-21 - Seinna bræv Paulusar til samkomuna í Korint 2:17 - Bræv Paulusar til samkomuna í Filippi 4:11-12 - Fyrra bræv Paulusar til samkomuna í Tessalonika 2:5 - Fyrra bræv Paulusar til Timoteus 6:6-11 - Fyrra bræv Paulusar til Timoteus 6:8-11 - Fyrra bræv Paulusar til Timoteus 6:17-19 - Brævið til Hebrearar 13:5 - Bræv Jákups 1:9-11 - Bræv Jákups 5:1-6 - Fyrsta bræv Jóhannesar 3:16-18 - Opinbering Jóhannesar 3:17-19


text:
Maersk Line rýmir úr Qatar
Maersk Line hevur steðgað góðsflutninginum millum Qatar og fleiri arabisk lond. Tað skrivar TradeWinds.
Reiðaríið væntar at hava funnið eina Ioysn í dag, sum tryggjar góðsflutningin á annan hátt.
Fleiri havnir í Saudi Arabia, Egyptalandi umframt Bahrain og Sameindu Emiratunum sýta fyri at taka ímóti skipum á veg til ella úr Qatar, íroknað umskipingar.
Sambært TradeWinds er skipum undir Qatar-flaggi hinvegin ikki sýtt atgongd umvegis Suezveitina.
Tey fýra arabisku londini hava kvett alt samband við Qatar sum mótmæli ímóti, at landið stuðlar yvirgangsfelagsskapum. Qatar vísir skuldsetingunum aftur.
Kelda: TradeWinds


text:
Lestrartíð: 4 ár
Umsóknarfreist: Læruplássið ásetir freistina
Útbúgvingarstovnur: Glasir í Marknagili
Útbúgvingarstaður: Tórshavn
Lærupláss: Hesi hava læruplássgóðkenning
Skrivstovuútbúgvingin gevur tær grundleggjandi vitan um fyrisiting og búskap. Tú lærir um samband við kundan og tænastu, og hvussu tú arbeiðir við tekstviðgerð, dátugrunnum, rokniarki og øðrum KT-skipanum.
Tú lærir samskifti, sølu og tænastu, fyrisiting, at leita eftir upplýsingum, vegleiðing, hagtøl og búskap og ráðlegging o.a. Eisini lærir tú at samskifta við viðskiftafólk, munnliga og skrivliga á føroyskum og á einum fremmandamáli.
Eisini lærir tú at meta um upplýsingar og boð og við støði í hesum at fyrireika og loysa uppgávur.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Fyrivarni skal takast fyri, at tað kann vera neyðugt at avgreiða skúlaskeið í Danmark.
Frálæran fevnir m.a. um fyriskipan og leiðslu, menning og sølu og marknaðarførslu.
Hevur tú lokið FHS støðisútbúgving, er lærutíðin innan handils- og skrivstovuyrkið 3 ár. Lærutíðin er styttri, um tú hevur gymnasiala miðnámsútbúgving.
Hevur tú fingið lærusáttmála innan handils- ella skrivstovuyrkið og ikki hevur FHS støðisár frammanundan, er lærutíðin 4 ár. Tá skalt tú taka lærugreinar á FHS saman við teimum skúlaskeiðum, sum annars eru knýtt at tínari yrkisútbúgving.
Við endan av høvuðsskeiðnum skipar skúlin fyri yrkisroynd.
Fráfaringarroynd fólkaskúlans.
Eftir útbúgvingina kanst tú arbeiða sum skrivstovufólk.
Tú kanst søkja um upptøku á framhaldsútbúgving, t.e. einari vinnuakademi-, professiónsbachelor- ella universitetsútbúgving. Tú kanst sostatt fara undir framhaldandi útbúgving undir somu treytum sum við einari gymnasialari miðnámsútbúgving.
Gev gætur, at tú skalt lúka ávísar gjøllari ásettar upptøkutreytir til eina framhaldsútbúgving.
Tú skalt t.d. hava staðið ávísar lærugreinar á ávísum stigi.
Glasir, Marknagil – www.glasir.fo
Yrkisdepilin – www.yrkisdepilin.fo


text:
Solokonsert við Stanley Samuelsen á Reinsarínum í Tórsgøtu fríggjakvøldið 24. februar.
Stanley Samuelsen fer fríggjakvøldið 24. februar at hava eina inniliga solokonsert, har hann fer at spæla guitar og framføra egnar sangir og coverløg, sum hava serligan týdning fyri Stanley. Her ímillum syngur hann nøkur løg hjá George Harrison, sum hevði blivið 74 ár, 25. februar, um hann enn var á lívi.
Umframt at spæla coverløg, hevur Stanley júst útgivið eina nýggja savnsfløgu. Eisini er Staney ein tiltikin góður Beatles tulkari, so lagt verður upp til eina spennandi og áhugaverda konsert.
Kostnaður er 150 kr.


text:
Óli Johannesen
Óli Johannesen er føroyskur fótbóltspælari, verjuleikari og fyrrverandi landsliðsleikari, føddur á Tvøroyri í mai 1972. Hann spælir við TB, men ikki í bestu deildini longur.
Innihaldsyvirlit
Fótbólsfeløg[rætta | rætta wikitekst]
Óli Johannesen hevur spælt við elsta føroyska fótbólsfelagnum TB og eitt skifti spældi hann fótbólt í Danmark við Hvidovre og AGF úr Århus.
Landsliðið[rætta | rætta wikitekst]
Óli Johannesen hevur spælt 83 dystir við føroyska A-landsliðnum. Fyrsti dysturin hann spældi við landsliðnum var ein vinardystur móti Ísrael í 1992. Óli Johannesen átti metið fyri flest spældar dystir á landsliðnum í fleiri ár,[1] til Fróði Benjaminsen tók metið. Hann hevur skotið eitt mál fyri føroyska landsliðið, tað var í 1993 móti Estlandi. Óli spældi í verjuni.
Keldur[rætta | rætta wikitekst]
Slóðir[rætta | rætta wikitekst]
TB.fo TB heimasíðan.


text:
Orð: Brorson
Týtt: Christian Matras
1. Upp alt, ið Harrin hevur gjørt,
hans dýrd og tign at prísa,
hans minsta skaparverk er stórt
og kann hans megi vísa.
2. Og gingu kongar fram á rað
og vístu megi mesta,
teir megnaðu ei minsta blað
á notulegg at festa.
3. Tey minstu grøs eg undrist á,
í skóg og dølum næla,
hvar skuldi eg tann vísdóm fá
um tey við skil at tala?
4. Hvat gat eg sagt, tá eg man sjá
alt lív í skógum yðja,
hvønn fuglaleik um heyg og lág
mær gleðisøgur siga.
5. Hvat gat eg sagt, tá eygað sær
á blómurnar um eingir,
og fuglasongur samfelt slær
sum túsund harpustreingir.
6. Hvat gat eg sagt, tá ið mítt sinn
í havsins djúp og grunnar
so lítið bert kann kaga inn
og sær so nógvar munnar?
7. Hvat gat eg sagt, tá eygað sær,
hvør stjørnuherar leiftra,
hvør allir brosa blítt at mær
og sál at himni veittra?
8. Hvat gat eg sagt, tá upp eg við
til Guðs í ond man fara
og síggi fylkjast lið í lið
hin blíða einglaskara?
9. Hvat gat eg sagt? Ja, málið mítt,
o Guð, ei megnar mæla,
hvør ríkt er kærleiksundur títt
og vís tín stjórn og tala.
10. Upp samfelt lov tú Drotni ber,
tú heimsins mannaskari:
Halleluja! Guð mikil er!
og himin: Amen! svari.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Røktarheim
26.05.2006
Almenna- og Heilsumálaráðið hevur boðað Vestmanna Kommunu frá, at ráðið vil stuðla ætlanini hjá kommununi at byggja røktarheim í bygdini. Stuðulin er 12 mill. til byggingina av heiminum. Tað verða 24 pláss tøk á heiminum, sum eftir ætlan skal byggjast á Follendi.
Vestmanna Kommuna hevur gjørt avtalu við Kvívíkar Kommunu um felags bygging, soleiðis at Kvívíkar Kommuna fær rættin at brúka ein triðing av plássunum á heiminum.
Í ætlanini er eisini eitt dagtilhald knýtt, sum kommunurnar tó ikki gjalda fyri sjálvar, men ein áhugabólkur sum hevur hetta ynski.
Ætlanin er at røktarheimið skal verða klárt at taka í nýstlu um ársskiftið 2008/09.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Stutt vikuskiftið í Vestmanna Camping
Mynd tikin við iPhone 5s
Sera inpulsivur túrur :o)
Gudmundur einsamallur, her er eingin drongur hettar vikuskifti, so beina leið í
ipaddin
Jóhann Martin og Elisabeth á vitjan leygardagin
Hendrik var eisini við og Gudmundur mega glaður :o)
Teir báðir hyggja eftir einum filmi
Mamma ger náttura hmm lækkurt :o)
Vit báðir stríðast eisini...........
Lars á vitjan
Sunnudagur og Gudmundur ger sær okkurt lækkurt
So eru vit klár at fara suður aftur
Fyrsta eg gjørdi var at kannað hvussu nógvur streymur var á, battaríini vóru
full :o)
Forbiði kalt: 10 gr inni og 9 gr úti
Vit hava sett eitt teletíðarkort í hesa
boxina, so senda vit eitt SMS fyri at tendra sentralvarman og vognurin er
heitur tá vit koma til campingvognin :o)
Leygardagin 11/10-14 kl 17:45 Og sunnudagin kl 17:45 54,19 - 52.33 = 1,86 kW x 3 kr = 5,58kr í forbrúk, men brúktu faktist bara til at lada telefon/ipad við
Ein hyggeligur túrur í Vestmanna Camping, við góðari vitjan
>>>>> næsti vetrartúrur


text:
Ein opera er ikki hvønndagskostur í Føroyum, og tí er tað nakað heilt serligt, sum fer fram í Norðurlandahúsinum leygarkvøldið.
Henda uppsetingin er dømi um norðurlendskt samstarv, tá ið tað er best, sigur Fróði Vesturgaard, sum samskipar operuna vegna Norðurlandahúsið. Leikstjóri, sangsolistarnar og dansarnar eru úr íslandi, Føroyum og Grønlandi:
Sangarar eru íslendska Hallveig Rúnarsdóttir (sopran), Elmar Gilbertsson (tenor), Jón Svavar Jósefsson (bass) og grønlendski Miké Thomsen sum eisini dansar. Dansarar eru annars føroyski Búi Rouch og íslendski Stefán Franz Guðnason
Kórsangarar eru nøkur av okkara allarbestu og mest royndu kórsangum. Tónleikurin verður framførdur av bólkinum Yggdrasileru ið hevur manning úr Føroyum, Svøríki og Íslandi.
Leikstjóri/koreografur er íslendska Lára Stefansdóttir og dirigentur Bernharður Wilkinsson, sum er búsitandi í Føroyum. Ljósmeistari er íslendski Árni Baldvinsson, sum eisini er búsitandi í Føroyum.
Pallsniði taka Sámal Blak og Lára Stefansdóttir sær av.
Dramatiska verkið er ein lýsing av einum persóni. Har eru fleiri 'eg' persónar og bólkar av einstaklingum á palli. Tey lýsa eitt menniskja í fleiri tíðarskeiðum frá byrjan til endan av lívinum, ella aftaná.
Lýsingin verður greitt frá við solo- og kórsangi, skrivað bæði sum partiturtónleikur og improvisatión.
Venjingar eru í løtuni í Norðurlandahúsinum og øll eru hjartaliga vælkomin at fáa eitt prát luttakarnar og fyriskiparar.


text:
Leygardagin boðaði Secret Service, sum er lívverjan hjá amerikanska forsetanum, frá, at ein maður varð tikin, eftir at hann hevði klivið upp um stikið rundan um Hvítu húsini í Washington DC. Maðurin, sum nú kann vænta sær upp í 10 ára fongsulsrevsing, vildi sambært Secret Service vera við, at hann hevði eina avtalu við forsetan Donald Trump, og at teir eru vinmenn.
Talan er um 26 ára gamla Jonathan Tran úr California, sum nú kemur fyri ein dómara í morgin.
Tað var fríggjakvøldið stutt fyri midnátt lokala tíð, at Tran kleiv upp um jarnstikið. Við sær hevði hann ein ryggsekk við tveimum dósum av ”mace”, sum er eitt slag av táragassi, umframt eitt amerikanskt pass, eina teldu og eina av bókunum, sum forsetin hevur skrivað. Harafturat hevði hann eitt bræv, sum hann hevði skrivað til forsetan. Í brævinum nevnir hann millum annað russiskar teldusníkar og at hann hevur viðkomandi upplýsingar.
Nú verður hann ákærdur fyri at hava verið ólógliga inni á økinum og fyri at hava eitt vandamikið vápn uppi á sær. Revsingin kann vera upp í 10 ára fongsul.
Ikki fyrstu ferð
Hetta er ikki fyrstu ferð, at trygdin kring Hvítu húsini verður roynd.
Í september 2014 kleiv ein amerikanskur krígsveteranur upp um stikið við einum knívi og megnaði at koma heilt inn í húsini, áðrenn hann varð steðgaður. Tá noyddist leiðarin av Secret Service, Julia Pierson, at leggja frá sær, tí trygdin ikki var nóg góð.
Í 2015 vórðu hvassir píkar settir oman á stikið, sum er rundan um 4.000 fermetrar stóra økið rundan um Hvítu húsini, so tað bleiv truplari at klíva upp um tað. Í november hetta árið kleiv ein maður við einum amerikanskum flaggi eisini upp um stikið, og í apríl 2016 tveitti ein maður ein ryggsekk upp um stikið og kleiv síðani sjálvur uppum, áðrenn hann varð tikin.
Fyrr í ár varð samtykt at gera eitt nýtt stik rundan um Hvítu húsini. Núverandi stikið er 2,13 metrar høgt, men nýggja stikið verður meir enn 3,5 metrar høgt, og byrjað verður at seta tað upp næsta ár.
Kelda: Reuters


text:
Fleiri fakfeløg hava alment funnist at stjóranum í Almannaverkinum, tí hann skal hava hótt limir í Føroya Pedagogfelag, sum eru í lógliga lýstum verkfalli. Sum landsstýriskvinna í almannamálum er tað ein støða, sum eg sjálvandi alt fyri eitt havi kannað nærri.
Á fundi í Almannaverkinum í morgun umrøddu vit skrivið, sum Almannaverkið sendi út til starvsfólkini 15. desember. Skrivið vísti á, at vit øll hava eina ábyrgd ikki at fara frá einum øðrum menniskja, sum er hjálparleyst, samstundis sum tað var greitt tilskilað, at Almannaverkið virðir verkfalsrættin.
Eins og stjórin í Almannaverkinum vísti á í Degi&Viku í kvøld, so var tað ongantíð ætlanin at nakar skuldi kenna seg hóttan í verkfalli.
Eitt verkfall er ein ólukkulig støða hjá okkum øllum, men tað skal eingin ivi vera um, at bæði eg og Almannaverkið virða rættin hjá fakfeløgum at fara í verkfall.
Eg vil samstundis inniliga heita á partarnar um alt fyri eitt at taka upp aftur samráðingarnar, so komast kann burturúr naggatódnini. Hetta so bæði starvsfólk og okkara veikastu borgarar aftur kunnu kenna seg trygg.
Eyðgunn Samuelsen,
landsstýriskvinna í almannamálum”


text:
Vegleiðing í samband við andlát á sjúkrahúsinum
Eftir andlátið
Eftir andlátið skulu avvarðandi seta seg í samband við Kapellið á tlf. 304580, helst ímillum kl 9 og 12 yrkadagar, og vakthavandi sjúkrarøktarfrøðing í viðkuskiftum/halgidagar á tlf 304500 lokal 5888.
Ynskja avvarðandi at síggja tann deyða, meðan líkið stendur undir børu, skulu tey seta seg í samband við viðkomandi deild og avtala tíð.
Avvarðandi skulu taka støðu til, um nakar skal síggja tann deyða í kistuni, og nær kistulokið skal leggjast á. Avvarðandi mugu sjálvi bíleggja kistu.
Kistuveitarar eru:
Hans Jakobsen tel 311690 og 218690
Herman Eysturoy tel 311723 og 511723 www.gravarhjalp.fo
Lív Clementsen tel 353637/299000 www.solsetur.fo
Sandavágs Timburhandil tel 332700
Harald S. Hansen tlf 513070/513031 www.seinastaheilsan.fo
Bønarhald
Ynskja tit bønarhald á Landssjúkrahúsinum, vendið tykkum til Kapellið tlf. 304580 yrkadagar millum kl. 9 og 12 og til vakthavandi sjúkrarøktarfrøðing í vikuskiftum/halgidagar lokal 5888.
Avvarðandi skulu sjálvi tosa við prest ella prædikufólkið, sum skal hava bønarhaldið.
Áðrenn lýst verður í útvarpi og bløðum, er tað umráðandi at avtala er gjørd við
- Landssjúkrahúsið um bønarhald í kapellinum
- Prest um kirkju ella meinigheitshús
- Gravara
- Líkbil
Umráðandi er, at bilurin er klárur, tá bønarhaldið er liðugt.
Brúk er fyri 6 berarum til kistuna.
Urguspælari
Tá sungið verður úr sálmabókini, hevur Landssjúkrahúsið møguleika at útvega urguspælara.
Um sungið verður úr øðrum songbókum, er vanligt at avvarðandi meinigheit sjálv útvegar urguspælara.
Í kapellinum eru Sálmabókin og Songbók Guds Fólks.
Blómuprýði
Um kistan skal prýðast við blómum, kann børuprýði bíleggjast frá einum av blómuhandlunum. Tey syrgja fyri at blómurnar koma í kapellið.
Fráboðan
Landssjúkrahúsið boðar myndugleikum og Skiftirættinum frá andlátinum.
Tak niður faldaran Andlát á Landssjúkrahúsinum


text:
Tíðindasavn
Aðalfundur
ÍSB hevur aðalfund Mikudagin 30. mars, 2011, kl 19.00 Í kaffistovuni, svimjihøllin, Gundadalur Skrá sambært lógunum Innkomin mál skulu vera okkum í hendi í seinasta ...
Smæran skipar fyri svimjikapping
Ítróttafelagið Smæran skipar fyri svimjikapping mikudagin 23. februar. Kappingin verður í høllini í Gundadali og hon byrjar kl 17.15. Á heimasíðuni hjá Smæruni ber til ...
Statoil og føroyska Special Olympics liðið
Komandi summar verður Athen karmur um stóru leikirnar Special Olympics World Summer Games. ÍSB sendir 12 føroysk ítróttafólk at luttaka í kappingini. Talan er um ...
Gull til Marius og Júst
ÍSB skipaði leygardagin 12. feb fyri árligu vetrarkappingini í boccia. Nærum 50 ítróttafólk úr øllum landinum tóku lut í kappingini, sum var í badmintonhøllini í ...
Árið, ið fór
Ítróttaárið 2010 var eitt gott ár fyri føroysk ítróttafólk. Umframt dagligu venjingarnar í feløgunum og í kvøldskúlunum kring landið, vóru fleiri kappingar á skránni. ...
Ítróttafelagið Svanur fingið nýggja nevnd
Svanur hevði aðalfund 31. januar og tveir nýggir limir vórðu valdir í nevndina, talan er um Harry Knudsen og Wenzel Olsen. Nevndin hevur eisini skipað ...
Vetrarkapping
Ísb skipar fyri árligu vetrarkappingini í boccia leygardagin 12. februar kl 13.00 Kappingin verður í Badmintonhøllini í Havn, og áhuga kunnu melda seg til kappingina ...
Ítróttarøkið er væl fyri
Kjakfundurin um ítrótt og brek vísti okkum, at á ítróttarøkinum hava tey, sum bera brek, ein rímiliga góðan møguleika fyri at sleppa uppí part. Tað ...
Gleðilig jól og gott nýggjár
Jólini stunda til, og vit nærkast enn einum ársskifti. Ítróttasamband fyri brekað vil takka fyri eitt gott ítróttaár. Takk til tykkum mongu ítróttafólk kring ...
Avtalan við Hotel Hafnia er longd
Hotel Hafnia og ÍSB undirskrivaðu eina stuðulsavtalu á vári 2010. ÍSB gleðist um, at avtalan nú er longd. Tað var Osmund Justinussen og Jógvan ...
Góð úrslit til ÍSB-svimjarar á SMS X-Mas Sprint 2010
Krista Mørkøre (Ægir) og Ragnvald Jensen (Flot) hava luttikið í eini svimjikapping um vikuskiftið, talan var um SMS X-Mas Sprint kappingin 2010, sum Havnar Svimjifelag ...
Borðtennis og svimjing
Í farnu viku skipaði ÍSB fyri jólakapping í borðtennis og svimjing. Luttakarar úr ítróttafeløgunum Svani og Smæruni kappaðust um heiðursplássini í borðtenniskappingini á Læraraskúlanum og ...
At gloyma seg sjálvan
Tað er stuttligt at íðka ítrótt, bæði í spæli og til kappingar.Flest øll hava roynt hetta í stytri ella longri tíðarskeiðum. Tað eru serliga børn ...
Jólaveitslan hjá stuðlafelagnum
So nærkast jólini, og tann 16 desember kl 18.00 verður tann árliga jólaveitslan fyri tykkum. Vit fáa okkurt gott at eta, syngja, dansa um jólatræið ...
Jólakappingar
-Dámar tær ítrótt, og hevur tú hug at kappast? Ja, so eru jólakappingarnar hjá ÍSB ein møguleiki. Skipað verður fyri trimum kappingum í næstum, har ...
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Kristian Martin til Herning Games
Um vikuskiftið verður stór kapping í frælsum ítrótti. Kappingin verður í Herning í Danmark og á fyrsta sinni luttaka vit við einum ítróttafólki og tað er Kristian Martin Garðalíð.
Kristian Martin skal luttaka í longdarlopi, kúlustoyti og longdarlopi. Kristian Martin venur við Hvirluni og venjari hansara Heri Ziska er við á ferðini.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Hetta var ein heldur longri pausa enn væntað! Seinastu dagarnir hava verið hendingarríkir, og bæði Sunnvá og eg hava verið upptiknar. Nú er páska-frítíðin í Føroyum liðug, og gerandisdagurin í Keypmannahavn er við at finna sítt fet aftur.
Eitt, ið hjálpur gerandisdegnum á veg, er ein koppur av grønum te. Grønt te við sitrón og ingifer frá A.C. Perch's Thehandel
gevur eitt vet av luksus í gerandisdegnum, og hetta slagið er tað besta eg havi roynt higartil.
Te, 38 kr fyri 100 g. og tesíla frá Tiger


text:
Víkarbyrgi er gomul landnámsbygd.
Víkarbyrgi varð eftir søgnini løgd í oyði, tá íð Sóttin svarta í 1349 gekk í Føroyum, og lá óbygd til um leið 1830.
Fyrsti maður, sum í nýggjari tíð setti búgv í Víkarbyrgi, var Jógvan Joensen úr Sumba, vanliga kallaður Jógvan eystan Á.
SNEPPAN Í HAMRABYRGI
Áðrenn sóttin svarta kom og legði alt oyði í Føroyum, var Víkarbyrgi av størstu bygdum. Men sóttin ruddaði út í Víkarbyrgi og Hamrabyrgi (tey vóru tá bæði sum ein bygd). Eitt konufólk í Hamrabyrgi, nevnt Sneppan, livdi einsamalt eftir; men hon var vorðin so vill og stygg, at hon fekst ikki upp ímillum fólk aftur. Í Hamrabyrgi varð hon sitandi einsamøll alla sína ævi, og tí gingu menn og kastaðu kjøt niður av einum hamri til hennara, so hon ikki skuldi doyggja í hungri.
Ein toft er enn í Hamrabyrgi, sum rópast Snepphúsið eftir henni.
Fyri nøkrum árum síðan varð bygdin á øðrum sinni síðan landnámið aftur manntóm.


text:
Valdemar vann í bocciakapping hjá Svani
Ítróttafelagið Svanur skrivar á heimasíðuni www.svanur.fo:
Týskvøldið var annað umfar í Grand Prixkappingini í boccia spælt í skúlanum við Løkin. Undirtøkan hevur ofta verið góð, eini 25 leikarar. Men týskvøldið møttu einans 11 leikarar upp, helst orsakað av verkfallinum hjá pedagogfelagnum. Men kappingin var góð og spennandi.
Tá komið var til hálvfinalurnar, vóru Valdemar, Elvin, Beinta og Asbjørn, sum høvdu klárað seg best. Dystin um triðja plássið vann Elvin móti Asbirni. Sjálv finalan var millum Beintu, sum vann kappingina í 2010, og Valdemar, sum lá á odda undan hesum umfarinum. Dysturin var sera javnur og spennandi og endaði við javnleiki. Tí máttu brotskøst til, og her dróg Valdmar longra stráið og vann samanlagt. Hann hevur tí lagt sjógv millum seg og hinar luttakararnar. Nummar tvey er hin finalisturin, Beinta Sørensen.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Maersk hevur fíggjað meira enn 100 kundar í India
Maersk Trade Finance, sum bjóðar útflutningsfígging til kundar, fer at økja útlánini í India við 200 mió. dollarum næsta ár.
Maersk er farið upp um 100 kundar í India við sínum lánsvirksemi í Maersk Trade Finance, sum varð sett á stovn í 2015-2016 við tí endamáli at bjóða útflutningskundum fígging.
Tað skrivar India Times.
India varð valt sum fyrsta landið, tá Maersk sum eina roynd fór undir at veita útflutningsfígging. Og sambært Vipul Sardana, stjóra í Trade Finance, eru ætlanir um at fíggja kundar í India við 200 mió. dollarum aftrat næstu 12 mánaðirnar.
"Atgongd til fígging er ein av størstu forðingunum í alheims handli. Hetta vísir seg at vera alt ov torgreitt. Royndir okkara hava víst, at vit kunnu gera mun mótvegis kundum okkara," sigur Vipul Sardana.
Maersk Trade Finance bjóðar í dag útflutningsfígging til kundar í Singapore, Hollandi, Spania, ávísum amerikonskum statum og í Sameindu Arabisku Emiratunum.
Verkætlanin við kundafígging hevur koyrt á royndarstigi síðani 2015, og reiðaríið hevði í november í ár fíggjað kundar, sum eru útvaldir, tí reiðaríið kennir teir serliga væl, við umleið 150 mió. dollarum.
Kelda: shippingwatch.dk


text:
Í komandi viku er altjóða Alzheimerdagurin, sum er 21. september. Í tí sambandi verður skipað fyri ymsum tiltøkum kring landið.
Da Aage forsvandt
Mánakvøldið 18. september kl 19 verður tiltak í læraraskúlahøllini á Frælsinum. Tá fer Rita Knudsen at hava framløguna “Da Aage forsvandt,” har hon sigur frá um støðuna sum avvarðandi hjá einum, sum er raktur av demens. Ritu og Aage kenna vit frá sendingum á TV2 “Da Aage forsvandt” og “Rita og Aages sidste dans.” Rita og Aage vórðu gift, tá Aage fekk staðfest demens og Rita sigur frá, hvussu tað er at vera avvarðandi hjá einum persóni við demens. Um øll tey torføru valini og avgerðirnar og hvussu hon hevur roynt at klára avbjóðingarnar. Hon er erlig og sigur tingini, sum tey eru. Framløgan varir umleið 2 tímar. Ein lítil steðgur verður við kaffi og smákakum og aftaná er møguleiki at seta Ritu spurningar. Rita hevur eisini útgivið bókina “Da Aage forsvandt,” sum fæst til keyps hetta kvøldið. Tiltakið er ókeypis.
Gudstænastur kring alt landið
Sjálvan Alzheimerdagin, hósdagin 21. september kl. 14, verða gudstænastur í seks kirkjum kring landið. Gudstænasturnar verða í Christianskirkjuni í Klaksvík, í Glyvra kirkju, í Vestmanna kirkju, í Vesturkirkjuni í Havn, í Sands kirkju og í Tvøroyrar kirkju. Í samband við gudstænasturnar verður eisini sangur og tónleikur. Øll eru hjartaliga vælkomin til gudstænasturnar.
Onnur tiltøk verða eisini í samband við Alzheimerdagin og Kringvarpið fer at hava sendingar Alzheimervikuna bæði í útvarpið og sjónvarpið.
800 føroyingar raktir av demens
Mett verður, at umleið 800 føroyingar hava demens, harav eini 500 av teimum hava Alzheimer. Sjúkan rakar serliga eldri fólk, men eisini yngri fólk. Sjúkan rakar ymiskt og kann ikki lekjast, men við upplýsing og umsorgan kunnu vit bøta um tilveruna hjá bæði sjúklingum og teirra avvarðandi.
Alzheimerfelagið virkar fyri, at
- Stuðla og hjálpa demenssjúkum og avvarðandi teirra.
- Upplýsa og kunna um demens yvirhøvur.
- Upplýsa og samstarva við lands- og kommunalpolitikarar, aðrar myndugleikar og feløg.
- Stuðla gransking og menning innan hesar sjúkur.
- Verja rættartrygdina hjá teimum sjúku.
- Vera við í altjóða samstarvi.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Hvør er Jesus Kristus?
Spurningur: Hvør er Jesus Kristus?
Svar: Mótsett spurninginum ''Er Gud til?'' ivast fá í, um Jesus Kristus var til. Tað verður vanliga góðtikið, at Jesus veruliga var ein maður, sum livdi í Ísrael fyri 2000 árum síðan. Kjakið snýr seg um, hvør Jesus veruliga var. Næstan allir átrúnaðir siga, at Jesus var ein profetur ella ein góður lærari ella ein gudiligur maður. Trupulleikin er, at Bíblian sigur okkum, at Jesus var óendaliga meiri enn ein profetur, ein góður lærari ella ein gudiligur maður.
Í bók síni, Mere Christianity skrivar C.S. Lewis: ''Her royni eg at forða nøkrum í at siga hatta býttisliga, sum ofta verður sagt um Hann [Jesus Krist]: 'Eg kann góðtaka, at Jesus var ein stórur moralskur lærari, men eg góðtaki ikki Hansara pástand um, at hann er Gud.' Ein maður, sum bert var ein maður og segði slíkt, sum Jesus segði, hevði ikki verið ein stórur moralskur lærari. Hann hevði antin verið svakur – á sama stigi sum ein maður, ið sigur seg vera eitt kókað egg – ella hevði hann verið djevulin sjálvur. Tú mást velja. Antin var, og er, hesin maður Sonur Guds, ella var hann ein ørvitisknokkur, ella okkurt verri. Tú kanst rópa hann býttling, tú kanst spýta á hann og drepa hann sum illan anda; ella kanst tú fella fyri føtur hansara og kalla hann Harra og Gud. Men latið okkum ikki koma við nøkrum hástórum tvætli um, at hann var ein stórur menniskjalærari. Hann hevur ikki latið tann møguleikan ligið eftir til okkum. Tað var ikki Hansara ætlan.
So hvønn segði Jesus Seg vera? Hvønn sigur Bíblian Hann vera? Latið okkum fyrst hyggja at orðum Jesusar í Jóh. 10:30, ''Eg og Faðirin, Vit eru eitt!'' Við fyrsta eygnabragd tykist hetta møguliga ikki sum ein pástandur um at vera Gud. Men hyggja vit at, hvussu jødarnir svaraðu hesi staðfesting aftur, ''Jødarnir svaraðu Honum: 'Tað er ikki fyri nakað gott verk at vit steina Teg, nei, fyri gudsspottan og fyri tað, at Tú, sum ert menniskja, gert Teg sjálvan til Gud!'' Í seinnu versunum rættar Jesus ongantíð jødarnar við at siga ''Eg segði Meg ikki vera Gud.''Hetta bendir á, at Jesus veruliga segði Seg vera Gud við at siga ''Eg og Faðirin, Vit eru eitt!'' Jóh. 10:30). Jóhannes 8:58 er enn eitt dømi: ''Sanniliga, sanniliga, sigi Eg tykkum: Áðrenn Ábraham var til, eri Eg!'' Aftur tóku jødarnir upp steinar sum svar fyri at steina Jesus (Jóh. 8:59). Tá ið Jesus kunnger, hvør Hann er við at siga ''Eri eg'', er hetta beinleiðis brúk av orðinum, sum Gamla Testamenti brúkar um Gud (2. Mós. 3:14). Hví skuldu jødarnir vilja steina Jesus, hevði Hann ikki sagt okkurt, sum teir hildu vera gudsspottandi, nevnliga ein pástand um at vera Gud?
Í Jóhannes 1:1 stendur, ''Orðið var Gud.'' Jóh. 1:14 sigur ''Orðið varð hold.''Hetta er ein greið ábending um, at Jesus er Gud í holdi. Lærusvenurin Tummas segði við Jesus, ''Harri mín og Gud mín!'' (Jóh. 20:28). Jesus rættar hann ikki. Ápostulin Paulus lýsir Hann sum, ''...hins stóra Guds og Frelsara okkara, Jesu Krists'' (Tit. 2:13). Ápostulin Pætur sigur tað sama, ''…Guds og Frelsara okkara, Jesu Krists'' (2. Pæt. 1:1). Gud Faðirin er eisini vitni til fullkomna samleika Jesusar, ''Men um Sonin: 'Hásæti Títt, Gud, stendur í allar ævir, og sproti rættvísisins er sproti ríkis Tíns'' (Hebr. 1:8). Profetar í Gamla Testamenti kunngera guddóm Hansara, ''Tí Barn er føtt okkum, Sonur er givin okkum, og á øksl Hansara skal harraveldið hvíla; Hann eitur Undurfullur, Ráðgevari, Veldigur Gud, Ævigur Faðir, Friðarhøvdingi'' (Es. 9:6).
So, sum C.S. Lewis helt upp á at trúgva, at Jesus bert var ein góður lærari, er ikki ein valmøguleiki. Jesus segði seg klárt og ónoktandi vera Gud. Er Hann ikki Gud, er Hann lygnari og tí ikki profetur, góður lærari ella gudiligur maður. Í royndum at tosa uttanum orð Jesusar, pástanda modernaðir ''granskarar'', at Jesus ikki segði nógv av tí, sum Bíblian sigur, at Hann segði. Hvussu kunnu vit kjakast móti Orðið Guds um hvat Jesus segði ella ikki segði? Hvussu kann ein ''granskari'', tvey túsund ár eftir Jesus, hava betri innlit í, hvat Jesus gjørdi ella ikki segði enn tey, sum livdu við, tæntu saman við og vórðu lærd av Jesusi sjálvum (Jóh. 14:26)?
Hví hevur spurningurin um samleika Jesusar so stóran týdning? Hvat ger tað, um Jesus ikki er Gud? Týdningarmesta grundin til, at Jesus má vera Gud, er, at var Hann ikki Gud, hevði deyði Hansara ikki verið nóg mikil til at rinda skuldina fyri allan heimsins syndir (1 Jóh. 2:2). Bert Gud kundi rinda ein slíkan óendaligan prís (Róm. 5:8; Kor. 5:21). Jesus mátti vera Gud, so at Hann kundi rinda skuld okkara. Jesus mátti vera menniskja, so at Hann kundi doyggja. Frelsa er bert tøk gjøgnum trúgv á Jesus Kristus. Guddómur Jesusar er grundin til, at bert Hann er vegurin til frelsu. Guddómur Jesusar er grundin til, at Hann kunngjørdi, ''Eg eri vegurin, sannleikin og lívið; eingin kemur til Faðirin uttan við Mær. (Jóh. 14:6).
Far aftur til føroysku heimasíðuna
Hvør er Jesus Kristus?


text:
Almennur fundur um fiskivinnunýskipanini í Skúlahøllini í Vágs Skúla. Suðuroyingar fáa nú eisini høvið at kunna seg um uppskotið til fiskivinnunýskipan.
Nú sleppa eisini suðuroyingar at seta landsstýrismanninum í fiskivinnumálum beinleiðis spurningar um uppskotið til fiskivinnunýskipan, sum samgonguleiðararnir eru í holt við at leggja seinastu hond á.
Leygardagin 8. apríl skipar Suðuroyar Tjóðveldisfelag fyri almennum fundi um fiskivinnunýskipanina, har Høgni Hoydal landsstýrismaður í fiskivinnumálum fer at kunna um uppskotið, og møguleiki verður at seta spurningar.
Fundurin er almennur og verður í skúlahøllini í Vágs Skúla leygardagin 8. apríl kl. 15.00. Øll eru vælkomin.


text:
Nú sleppur tú undan at gjalda sjálvsábyrgd, um tú verður fyri óhappi í leigubili
Gjaldskort av slagnum Mastercard Gold og Mastercard Platinum hava nú fingið betri tryggingarfulnað. Frá 1. januar 2016 fevnir tryggingin, ið er knýtt at kortunum, nevnliga eisini um sjálvsábyrgd.
Tað vil siga, at tú ikki skalt gjalda sjálvsábyrgd, um tú verður fyri óhappi í leigubili. Nýggi tryggingarfulnaðurin er bæði galdandi fyri nýggj og gomul Mastercard Gold og Platinum gjaldskort.
Upphæddir
- Við Mastercard Gold verður fulnaður nú veittur fyri sjálvsábyrgd upp til 5.930 kr. fyri hvørja hending.
- Við Mastercard Platinum verður fulnaður nú veittur fyri sjálvsábyrgd upp til 9.990 kr. fyri hvørja hending.
Fulnaðurin er sjálvandi treytaður av, at óhappið ikki er framt við vilja ella av grovum ósketni.
Við Ársferðatrygd frá Trygd fært tú alt í einum
Vilt tú tryggja teg enn betur, tá tú fert uttanlands, kanst tú við Ársferðatrygd frá Trygd tryggja teg, bæði áðrenn tú fert avstað, og meðan tú ferðast.
Ársferðatrygd veitir m.a. endurgjald fyri sjálvsábyrgd í sambandi við skaða á leigubil, og tryggingin hevur einki hámark viðvíkjandi endurgjaldi í hesum sambandi. Les meira um Ársferðatrygd hjá Trygd.


text:
Summarfestivalurin 2014 - 2. Partur
Leygardagur og tað mestsum pissregnaði allan dagin og alla náttina, tó onkrar
turrar løtur vóru, so Gudmundur hyggaði sær við einum filmi og Bobbarin slappaði
av undir borðinum :o)
Eitt sindur langt súgvi-rør :o)
Elisabeth og Jóhann Martin á vitjan leygarkvøldi
Gott lag og góður matur, túrra grind, spik og eplir
Elisabeth helt eisini at súgvi-røri var heldir langt :o)
Jóhan Martin úti í oysandi regni, riggar bara væl viða paraply ( paraauqa )
Mai-Britt og Jón á vitjan :o)
Petur Juul og Elisabeth á vitjan :o)
So eru vit og lurta eftir Rock Icons. Serliga Jo Lynn Turner frá Rainbow sang
mega væl
Gurly og Oskar úr Hvannasundi og so Gudmundur og Laila
Eric Martin frá Mrs Big sang eisini væl men ókendar sangir
Sunnumorgunin og rundstykkir á veg :o)
Morgunmatur
Allan sunnudagin var sera sera gott veður, sól oman og niðan
Sera nógvir hyljar har við stóðu :o(
Super tá tað er so gott veður tá man hevur havt telti uppi, man far alt so
deiliga turt :o)
Sunnukvøld og pizza :o)
Óli Lindenskov á veg heim, keypt sær nýggjan bil :o)
So er klárt hjá okkum at fara suður til Havnar aftur, klokkan er knapt 21:30


text:
Amatørføroyingar og kjaftaslit!
Sum ein útiseti, ið tekur lut í almenna føroyska orðaskiftinum, fær ein mangan viðmerkingar á t.d. Facebook og Messenger. Tað er, sum tað eigur at vera, og tað ger tað at skriva og viðmerkja alt meira áhugavert og avbjóðandi. Men um vit, sum loyva okkum at fara í blekkhúsið, av røttum bara kunnu skírast amatørforoyingar, frítíðarføroyingar ella tjóðskaparnassarar, ella at vit eiga at halda kjaft, tí vit ikki hava bústað ella gjalda skatt í Føroyum, tað veit eg nú ikki reiðiliga!
Tí um so er, so nærka vit okkum onkrum slagi av heimføddari nationalismu, ið sigur at skilagóðar meiningar bara eru galdandi, um tær eru tonktar í Føroyum, innanfyri tólv fjórðinga sjómarkið. Sjálvur plagi eg at svara, at so leingi sum eg eri við til at gjalda fyri blokkin, plus allar aðrar ríkisgoldnar tænastur í Føroyum, so kann eg kanska loyva mær at seta meg við skrivipultin av og á. Men, tað er helst eitt vánaligt argument, tí talufrælsi er uttan mørk, eisini landamørk.
Men eg sigi bara: Guð forbarmi seg fyri føroyingum, um útisetar og danir ikki høvdu sýnt føroyska málinum og føroysku tjóðini áhuga! Tað var, ikki minst, í umhvørvinum kring Rundatorn og Trinitatis-kirkju á gamla Garðinum, at føroyska tjóðskaparkenslan vaknaði. Og meðan føroyingar stríddust ímóti móðurmálinum, stríddust útisetar (Dahl o.a.), og onkur dani eisini (Svend Grundtvig og Gudmund Bruun) fyri føroyska málinum. Fyri nú bara at nevna nøkur.
Tað er ikki heilt tann kolasvarta lygn at siga, at danir nærmast noyddu fríhandilin inn á føroyingar, og at ein danskur kennslumálaráðharri var fyri føroyskum sum skúla- og kirkjumáli, meðan føroyingar av øllum alvi royndu at forða fyri teimum.
Vit illavorðnu amatørføroyingar plaga at siga, at føroyska samvitanin varð borðin í heim kring Rundatorn, Trinitatis og á Garði í Keypmannahavn. Nú eru allar lygnir helst lygnir við modifikatiónum, og flestu sannleikar kanska eisini sannleikar við modifikatiónum. Men, tað er nakað um tað: Føroyar blivu eindurreistar (gitnar) í Keypmannahavn, í Kongens Kiøbenhavn. Heldur ikki kendi jólafundurin í Tinghúsinum sleppur undan sínum ánum í København!
Haldið so kjaft, útisetar! Og gleðilig jól, øll heimabúgvandi um allan heim, uttan mun um tit gjalda skatt í Føroyum ella ei!
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast í løtuni á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er eisini limur í Málráðnum.
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.